Absolut Chocolat masuk Mid Valley Megamall
Oleh KOSMO!

29 September 2021, 6:48 pm
PETALING JAYA – Selepas tiga tahun beroperasi dalam talian, jenama popular tempatan Absolut Chocolat kini mengorak langkah mempunyai cawangan stor fizikal pertamanya di pusat beli belah terkemuka, Mid Valley Megamall, Kuala Lumpur.
Kios berkenaan sekali gus menjadi bukti kelangsungan jenama yang dimiliki anak tempatan berbangsa Melayu bersaing secara sihat dan berdiri sebaris dengan jenama besar lain di pasar raya terkemuka negara.
Jenama berdaftar di bawah Absolut Brands Sdn. Bhd. sejak 18 Februari 2018 itu diusahakan pasangan selebriti suami isteri, Ben Ali dan Nadiyah Shahab.
Ben selaku Pengarah Urusan syarikat berkenaan berkata, tujuan utama memasuki pasaran offline dengan menyasarkan kesemua pasar raya terkemuka sekitar Lembah Klang itu sebagai strategi keluar dari zon selesa.
“Ini kerana sektor offline terutama di dalam pasar raya mega ini didominasi oleh bangsa lain selain Melayu. Lantas ia menjadikan faktor ini sebagai satu cabaran dan batu loncatan kepada kami untuk terus maju kehadapan melalui visi dan misi yang diperjuangkan.
“Walaupun laluan itu tidak mudah bagi sebuah jenama yang dikirakan baru untuk pasaran offline seperti kami, saya optimis. Usaha ini juga sebagai langkah permulaan bagi kami untuk membawa nama Absolut Chocolat tidak hanya di Malaysia, bahkan di serata dunia kelak,” katanya.

Tambah Ben atau nama sebenarnya Nur Ali Nadzwan, jenama yang baru menerima pengiktirafan oleh Superbrand International dengan menjadi salah satu jenama yang membawa gelaran Superbrand di Malaysia itu juga cuba melawan arus.
“Antara sebab lain kenapa kami melebarkan cabang peniagaan ke sektor luar talian ini selepas melihat kesan pandemik Covid-19 yang menggegar dunia khususnya kepada peniaga offline yang paling terkesan dan terpaksa menutup kedai selama berbulan bulan kerana terpaksa akur dengan arahan pihak berkuasa.
“Di saat banyak perniagaan offline mahu bertukar ke online, kami pula mengambil langkah sebaliknya. Usaha itu juga sebagai langkah berjaga-jaga sekiranya apa-apa berlaku pada dunia dalam talian.
“Sekurang kurangnya kami mempunyai sandaran perniagaan offline juga. Siapa pun tidak pernah menyangka bahawa suatu hari nanti, dunia perlu menutup operasi ekonomi secara menyeluruh,” ujarnya.
Ujar Ben, usaha menembusi pasaran luar talian dengan memilih lokasi pertama pusat beli belah itu turut didorongi pelbagai faktor.
“Salah satunya kerana pusat beli belah itu memiliki faktor demografik yang lebih seimbang. Selama ini 85 peratus daripada pelanggan kami di kalangan orang berbangsa Melayu. Namun kami percaya bahawa perniagaan berasaskan Food and Beverage (F&B) ini untuk semua kaum.
“Jadi kami memilih pusat belah itu juga kerana 50 peratus pengunjungnya dalam kalangan kaum Cina,” katanya.
Sementara itu, Nadiyah selaku Ketua Pengarah Eksekutif pula berkata, empat lagi kios fizikal di pusat beli lain sedang dirancang kemasukannya dalam tahun ini.
“Apabila mula memasuki Mid Valley, kami mula mendapat pelawaan daripada beberapa pusat beli belah utama lain.
“Seiring dengan apa yang dirancang, kami akan membuka empat lagi cawangan kios di Pavilion KL, Sunway Pyramid, IOI Mall Putrajaya dan Sunway Velocity bermula dari Oktober sehingga Disember 2021.
“Kami turut menyasarkan untuk membuka lima cawangan lagi di Lembah Klang sebelum April tahun depan sekali gus menjadikan jumlah keseluruhan sebanyak 10 cawangan bagi suku pertama 2022,” katanya. – K! ONLINE


‘Sejuk mata’ tengok Uwais jaga Ayash Affan
Oleh MOHAMMAD SHAHEMY AZMI

29 September 2021, 6:18 pm
PETALING JAYA – Pelawak dan usahawan terkenal Shuib menerusi satu hantaran yang dimuat naik dalam Instagram miliknya baru-baru ini berkongsi perkembangan terkini anak bongsunya, Ayash Affan.
Tetapi apa yang paling menarik perhatian netizen adalah gelagat anak sulungnya, Uwais Al Qarni yang dilihat tidak kekok untuk menjaga adiknya.
Menerusi hantaran berbentuk video, Shuib atau nama lengkapnya Shahmira Muhamad, 37, meluahkan rasa syukur kerana dikurniakan anak yang bertanggungjawab.
Dalam video tersebut, kelihatan Uwais sedang menepuk-nepuk belakang badan adiknya sambil memujuk bayi berusia sebulan itu yang menangis.
“Allahuakbar, syukur atas segala kurniaan Mu Ya Allah. Abang yang baik, Uwais Al Qarni. Rajin dia melayan adik kesayangan Ayash Affan,” tulis Shuib.
Menjengah dalam ruangan komen, ramai pengikut usahawan air minuman BubbleBee itu memuji tindakan Uwais kerana menggalas tugas sebagai seorang abang meskipun masih kecil.

Malah, ada juga pengguna Instagram menyifatkan wajah kanak-kanak berusia 10 tahun itu salin tak tumpah seperti ibunya, Allahyarhamah Siti Sarah.
“Muka Uwais salin tak tumpah macam arwah ibunya. Tengok Uwais terubat rindu Shuib pada Sarah. Semoga Shuib terus kuat demi anak-anak. Hidup mesti diteruskan,” tulis seorang netizen.
“Anak sulung yang boleh diharapkan. Semoga menjadi anak soleh dan berguna kepada masyarakat dan agama. Sejuk mata memandang muka dia, sebiji emaknya,” kata seorang lagi pengguna Instagram.
Terdahulu, Allahyarhamah Siti Sarah menghembuskan nafas terakhir pada tanggal 9 Ogos lalu setelah beberapa hari ditidurkan akibat kekurangan oksigen disebabkan wabak Covid-19.
Shuib mendirikan rumah tangga bersama Siti Sarah pada 2011 dan dikurniakan empat cahaya mata iaitu Uwais Alqarni, 10, Dzahira Talita Zahra, 8, Ariq Martin, 6, dan Ayash Affan, sebulan. – K! ONLINE


Keterangan dua doktor bercanggah
Oleh NUZULSHAM SHAMSUDDIN

29 September 2021, 6:19 pm
KUALA LUMPUR – Mahkamah Tinggi di sini hari ini diberitahu bahawa terdapat percanggahan keterangan antara dua pakar perubatan berhubung kematian Pegawai Kadet Universiti Pertahanan Nasional Malaysia (UPNM), Zulfarhan Osman Zulkarnain.
Peguam Amer Hamzah Arshad ketika berhujah mengatakan, bukti pendakwaan penyebab kematian si mati hanya berdasarkan kesaksian ahli patologi Dr.Salmah Arshad (saksi pendakwaan keenam) yang mana kematian disebabkan oleh luka bakar yang teruk.
“Namun, saksi pembelaan ke-19, Dr. Rohayu Shahar Adnan sebaliknya menyatakan bahawa tiada kesinambungan antara kecederaan melecur yang dialami Zulfarhan dengan punca kematian yang ditimbulkan oleh Dr. Salmah,” kata peguam itu.
Amer Hamzah mewakili tertuduh pertama dan kedua iaitu Muhammad Akmal Zuhairi Azmal dan Muhammad Azamuddin Mad Sofi.
Sementara itu, peguam Datuk Seri M. Ramachelvam yang mewakili tertuduh keempat, Muhammad Afif Najmudin Azahat pula berhujah bahawa tiada keterangan “pre- planning” (praperancangan) atau “pre-concert arrangement” (prasusunan konkrit) antara anak guamnya dengan tertuduh-tertuduh untuk mencederakan Zulfarhan.
“Maka isu sama ada perbuatan tertuduh (anak guam) merupakan “infurtherence of commonintention” (niat bersama) atau “infurtherance of different intention” (niat berbeza) adalah isu utama yang harus diteliti dalam menentukan sama ada wujud niat bersama,” kata peguam itu.

Prosiding pendengaran hujahan di akhir kes pembelaan 18 penuntut UPNM yang didakwa membunuh, bersubahat membunuh dan mencederakan Zulfarhan di hadapan Hakim Datuk Azman Abdullah bersambung esok.
Pada 8 April lalu, Kosmo! melaporkan selepas tiga tahun berlangsung, perbicaraan kes bunuh, bersubahat membunuh dan mencederakan Zulfarhan akhirnya selesai selepas kes itu ditutup Mahkamah Tinggi di sini.
Ini selepas pihak pembelaan memanggil kesemua saksi bagi memberi keterangan termasuk saksi pendakwaan terakhir yang merupakan Ketua Jabatan Perubatan Forensik Hospital Kuala Lumpur (HKL), Dr. Mohamad Azaini Ibrahim.
Sepanjang perbicaraan yang bermula pada 29 Januari 2018, pihak pendakwaan memanggil seramai 31 saksi antaranya saksi pendakwaan keenam, Pakar Perubatan Forensik Hospital Serdang, Dr. Salmah Arshad.
Bagi perbicaraan bela diri yang bermula pada 2 Oktober 2019, pihak pembelaan memanggil seramai 20 saksi termasuk pakar perunding forensik Hospital Sungai Buloh, Dr. Rohayu Shahar Adnan.- K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki cabul tiga kanak-kanak ditahan
29 September 2021, 6:09 pm
PETALING JAYA – Polis menahan seorang lelaki dipercayai melakukan amang seksual ke atas tiga kanak-kanak di sebuah flat di Sri Damansara, di sini semalam.
Mangsa terdiri daripada dua lelaki dan seorang perempuan.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, tangkapan dibuat susulan satu laporan polis yang dibuat seorang lelaki berusia 39 tahun yang mendakwa anaknya dicabul oleh seorang lelaki di tangga flat tersebut.
Kejadian itu diketahui bapa mangsa melalui satu klip video yang ditunjukkan oleh pengerusi persatuan penduduk flat terbabit.
“Menerusi video berdurasi 19 saat yang dirakam seorang saksi, suspek berusia 53 tahun memeluk dan bergesel dengan mangsa yang berusia tujuh tahun.
“Walau bagaimanapun, suspek ditahan oleh saksi kejadian bersama penduduk dengan bantuan polis,” katanya dalam kenyataan di sini hari ini.

Hasil siasatan mendapati, suspek turut melakukan perbuatan menjengkelkan itu ke atas dua lagi rakan anak mangsa yang berusia 11 tahun di lokasi yang sama.
“Suspek direman bagi membantu siasatan mengikut Seksyen 14 (a) Akta Kesalahan-Kesalahan Seksual Terhadap Kanak-Kanak 2017 (Akta 792),” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


3 beranak edar syabu RM2.19 juta
Oleh NUR SYAZWANA MANSOR

29 September 2021, 6:14 pm
SUNGAI PETANI – Polis menumpaskan sindiket pengedaran dadah dan merampas jenis syabu bernilai RM2.19 juta pada Isnin lalu.
Dalam serbuan itu, polis menyita enam buah kenderaan, wang tunai dan akaun bank dengan nilai keseluruhan RM709, 087.
Ketua Polis Kedah, Datuk Kamarul Zaman Mamat berkata, seramai empat individu termasuk tiga beranak berusia 30 hingga 70 tahun diberkas.
Beliau berkata, tangkapan pertama dibuat pada pukul 8.10 pagi semasa suspek berusia 30 dan 41 tahun berada di dalam pikap jenis Mitsubishi Triton dan kereta Honda City di hadapan sebuah rumah di Bandar Amanjaya.
“Pemeriksaan lanjut ke atas Mitsubishi Triton menemui 54 bungkusan plastik berisi syabu seberat 54.7 kilogram (kg),” katanya pada sidang akhbar di Ibu Pejabat Polis Daerah (IPD) Kuala Muda di sini hari ini.
Menurut beliau, susulan tangkapan itu, seorang lagi suspek wanita berusia 36 tahun ditahan di sebuah rumah di Bandar Amanjaya.

Ujarnya, suspek keempat yang berusia 70 tahun yang juga bapa suspek wanita berusia 36 tahun dan suspek lelaki berusia 30 tahun ditahan di sebuah premis di Pusat Komersil Saujana pada pukul 9 pagi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pelan Tebatan Banjir Selangor siap dalam setahun
Oleh MOHAMAD NAUFAL MOHAMAD IDRIS

29 September 2021, 6:50 pm
SHAH ALAM- Tempoh sekurang-kurangnya setahun diperlukan kerajaan negeri untuk menyiapkan projek Pelan Perancangan Tebatan Banjir (RTB) bagi mengelakkan insiden banjir kilat seumpamanya.
Menteri Besar Selangor, Datuk Seri Amirudin Shari berkata, kelewatan projek ini disiapkan disebabkan pelaksanaan Perintah Kawalan Pergerakan (PKP) pada tahun lalu.
“Sistem saliran dan perparitan kebiasannya mengambil masa beberapa bulan sahaja untuk disiapkan.
“Namun, sistem saliran dan perparitan yang kerajaan Selangor laksanakan ini ambil masa setahun untuk disiapkan kerana kita buat sistem saliran untuk menerima jumlah air yang banyak untuk tempoh 100 tahun,” katanya di sini, hari ini.
Beliau berkata demikan bagi mengulas usaha kerajaan negeri dalam mengatasi masalah banjir kilat seperti yang berlaku di Seksyen 13, di sini, baru-baru ini. -K!ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


2.2 bilion dipinjam dari syarikat kredit komuniti
Oleh SITI AMINAH MOHD YUSOF

29 September 2021, 5:00 pm
PETALING JAYA – Sejumlah RM2.2 bilion dipinjam dari syarikat kredit komuniti atau pemberi pinjam wang berlesen di bawah Kementerian Perumahan dan Kerajaan Tempatan (KPKT) untuk tempoh enam bulan pertama tahun ini.
Menteri KPKT, Datuk Seri Reezal Merican Naina Merican berkata, data sehingga Jun 2021 itu merangkumi peminjaman individu dan syarikat.
“Jumlah bagi pinjaman individu sahaja adalah sebanyak RM700 juta iaitu 32.1 peratus dari jumlah keseluruhan pinjaman,” katanya menerusi jawapan bertulis di Dewan Rakyat.
Beliau berkata demikian sebagai menjawab soalan dikemukakan Chang Lih Kang (PH-Tanjung Malim) yang meminta KPKT menyatakan jumlah wang yang dipinjam oleh rakyat dengan syarikat Kredit Komuniti dan Pemberi Pinjam sepanjang tahun 2021.
Tambahnya, KPKT sedang dalam tindakan untuk mengumpul maklumat pinjaman daripada syarikat kredit komuniti bagi bulan Julai sehingga Disember 2021. – K! ONLINE


Pejabat Peguam Negara terima kertas siasatan kes AS$6.94 juta hilang
Oleh LUQMAN RIDHWAN MOHAMED NOR

29 September 2021, 5:45 pm
PUTRAJAYA – Bahagian Pendakwaan Pejabat Peguam Negara memaklumkan bahawa kertas siasatan berkaitan kes kehilangan wang AS$6.94 juta (RM29 juta) telah diterima daripada Suruhanjaya Pencegahan Rasuah Malaysia (SPRM).
Katanya, kertas siasatan itu telah diterima daripada SPRM semalam.
“Bahagian ini akan mengkaji dengan teliti dan menyeluruh sebelum sebarang keputusan sama ada untuk membuat pertuduhan atau mengeluarkan arahan untuk siasatan lanjut,” katanya dalam satu kenyataan hari ini.
Menteri Dalam Negeri, Datuk Seri Hamzah Zainudin baru-baru ini berkata, Polis Diraja Malaysia (PDRM) telah membuka kertas siasatan berhubung laporan polis yang dibuat berkaitan isu berkenaan.
Menurutnya, kertas siasatan dibuka di bawah klasifikasi Kertas Enkuiri Polis. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


KKM siasat video tular lima remaja maut akibat vaksin
Oleh MOHD RIDZAUDDIN ROSLAN

29 September 2021, 5:26 pm
PETALING JAYA- Kementerian Kesihatan (KKM) tampil memberi penjelasan berhubung video tular yang mendakwa lima orang remaja maut selepas menerima suntikan vaksin Covid-19 di lokasi tidak dinyatakan di Perak dan Sabah.
Timbalan Menteri Kesihatan 1, Datuk Dr. Noor Azmi Ghazali berkata, KKM mengambil maklum video tular dibuat aktivis berkenaan seterusnya menjalankan siasatan terhadap kenyataan beliau.
“Hasil siasatan mendapati, seorang remaja perempuan berusia 17 tahun merupakan pelajar tingkatan 5 di Sekolah Menengah Kebangsaan (SMK) Tasek Damai. Beliau merupakan pesakit kencing manis jenis 1 dan bergantung kepada insulin.
“Pelajar itu dijangkiti Covid-19 dan meninggal dunia pada 18 Ogos 2021 sebelum program Vaksinasi PICK Remaja bermula,” katanya hari ini.
Katanya, seorang remaja lelaki berusia 17 tahun merupakan pelajar tingkatan 5 di SMK Tasek Damai dan menghidap penyakit jantung kongenital.
“Pelajar itu dibawa ke unit kecemasan akibat jangkitan kuman teruk, malah bantuan pernafasan dan resusutasi telah diberikan tetapi dia meninggal dunia pada 17 September 2021 serta belum menerima vaksin,” katanya.

Susulan itu, Noor Azmi menasihatkan semua pengamal perubatan kerajaan dan swasta yang mengesyaki pesakit mereka mengalami kesan sampingan akibat vaksin (AEFI) untuk segera membuat laporan.
“Penyebaran maklumat yang tidak benar kepada masyarakat adalah sikap yang sangat tidak bertanggungjawab. KKM menasihatkan semua pihak yang mahu membuat kenyataan umum untuk bersedia atas tindakan dibuat,” tegasnya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Harga RON97 naik 1 sen, RON95 kekal
Oleh LUQMAN RIDHWAN MOHAMED NOR

29 September 2021, 5:12 pm
PUTRAJAYA – Harga runcit petrol RON97 naik sebanyak 1 sen seliter iaitu daripada RM2.75 kepada RM2.76 seliter bermula esok hingga 6 Oktober depan.
Kementerian Kewangan dalam satu kenyataan memaklumkan, harga runcit petrol RON95 pula kekal pada paras RM2.05 seliter manakala diesel kekal dijual pada RM2.15 seliter.
“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” kata kenyataan itu hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Masih ramai pekerja kantin sekolah belum lengkap vaksinasi
Oleh TENGKU DANISH BAHRI TENGKU YUSOFF

29 September 2021, 5:39 pm
KUALA TERENGGANU – Pengusaha kantin sekolah digesa memastikan pekerjanya lengkap dos vaksinasi menjelang pembukaan sesi persekolahan secara bersemuka pada 3 Oktober depan.
Pengerusi Penglibatan Ibu Bapa, Komuniti dan Swasta (PIBKS) Kebangsaan, Mohamad Ropaat Khamid berkata, ia bagi menjamin keselamatan pelajar di 456 buah sekolah terlibat di negeri tersebut.
“Berdasarkan maklum balas yang kami terima, Jabatan Pendidikan Negeri Terengganu (JPNT) berdepan kesukaran mengesan bilangan pekerja kantin yang belum lengkap vaksin.
“Saya dimaklumkan program vaksinasi melibatkan pelajar 16 dan 17 tahun di Terengganu berjalan lancar dan sudah di penghujung manakala bilangan guru yang lengkap vaksinasi pula suda melebihi 90 peratus,” katanya di sini hari ini.
Mohamad Ropaat berkata, kadar vaksinasi dalam pekerja sokongan kantin sekolah di Terengganu masih rendah kerana kebanyakan mereka itu bukannya pekerja tetap dan bergantung kepada janji temu menerusi aplikasi MySejahtera untuk menerima suntikan vaksin Covid-19. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hampir seluruh negara diramal hujan lebat petang ini
Oleh MOHD RASDAN AHMAD

29 September 2021, 5:49 pm
PETALING JAYA – Hampir seluruh negara dijangka bakal mengalami ribut petir dan hujan lebat lewat petang ini.
Jabatan Meterologi Malaysia (MetMalaysia) di Facebook rasminya berkata, di kawasan Semenanjung Malaysia hampir kesemua negeri kecuali di Pantai Barat Semenanjung.
Manakala di Sabah dan Sarawak beberapa kawasan turut dikeluarkan amaran sama termasuk daerah Kapit dan Bintulu (Sarawak) serta beberapa daerah Tawau, Sandakan, Kudat dan Kota Kinabalu (Sabah). – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Semua PPV di Kelantan ditutup bulan depan
Oleh ROSLIZA MOHAMED

29 September 2021, 5:59 pm
KOTA BHARU – Kelantan akan menutup kesemua 24 pusat pemberian vaksin (PPV) menjelang hujung Oktober ini selepas negara bakal menuju ke arah fasa endemik tidak lama lagi.
Pengerusi Jawatankuasa Kerajaan Tempatan, Perumahan dan Kesihatan negeri, Dr. Izani Husin berkata, penutupan 20 PPV awam dan empat integrasi itu dilakukan selepas suntikan vaksinasi dos pertama golongan dewasa di negeri ini mencapai 94 peratus.
“Keputusan untuk menutup 24 PPV itu juga dijalankan selepas 80 peratus golongan remaja menerima suntikan vaksin Covid-19. PPV tertentu sudah ditutup dari masa ke semasa sehingga hujung Oktober depan.
“Setakat ini, kita melanjutkan operasi PPV di negeri ini untuk memberikan suntikan vaksin dos kedua kepada individu yang sudah menerima suntikan pertama,” katanya pada sidang akhbar selepas Mesyuarat Jawatankuasa Khas Keselamatan Negeri (JKKN) di Kompleks Kota Darulnaim di sini hari ini.
Mengulas lanjut, menurut Izani, bagi golongan remaja terutama pelajar yang belum menerima suntikan vaksin Covid-19, pihaknya akan berurusan Jabatan Pelajaran Negeri dan Kementerian Kesihatan Malaysia dengan segera.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


AKBM bakal beroperasi di SIC
Oleh ABDUL RAZAK IDRIS

29 September 2021, 6:03 pm
SHAH ALAM – Akademi Kemahiran Belia Motorsports (AKBM) dijangka akan beroperasi di Sepang International Circuit (SIC) mulai Januari tahun depan.
Menurut Timbalan Menteri Belia dan Sukan, Datuk Seri Ti Lian Ker berkata, pemindahan itu merupakan hasil kerjasama strategik di antara unit Kementerian Belia dan Sukan (KBS), Bahagian Pembangunan Kemahiran Belia (BPKB) dengan SIC.
“Pelaksanaan ini bagaimanapun bergantung kepada prosedur semasa ketetapan pelajar menghadiri sesi latihan di institut mengikut perkembangan fasa Pelan Pemulihan Negara.
“Kerjasama ini memberi kemudahan kepada pelajar-pelajar AKBM untuk melaksanakan aktiviti latihan amali secara langsung meraih pengalaman secara langsung dalam pertandingan sukan permotoran,” katanya kepada pemberita sewaktu lawatan kerja ke fasiliti Viper Niza Sdn. Bhd. di Seksyen 26 hari ini.
AKBM sebelum ini beroperasi di Institut Kemahiran Tinggi Belia Negara Temerloh, Pahang sejak 2013.-K!ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


ResQ Team UPSI bantu mangsa banjir Sungai Siput
Oleh SHAMSUL KAMAL AMARUDIN

29 September 2021, 5:55 pm
SUNGAI SIPUT – ResQ Team Universiti Pendidikan Sultan Idris (UPSI) menyerahkan sumbangan makanan serta membantu membersihkan rumah penduduk di Mukim Pulai Kamiri dekat sini yang ditenggelami air akibat banjir kilat kelmarin.
Naib Canselor UPSI, Prof. Datuk Dr. Md. Amin Md. Taff berkata, misi kemanusiaan itu sebagai rasa prihatin terhadap nasib yang menimpa penduduk Felda Lasah dan Rancangan Perumahan Tersusun (RPT) Tok Sirat di mukim tersebut.
“Usaha murni ini selaras dengan agenda memperkukuh keinsanan warga UPSI yang sentiasa menyumbang keringat dan tenaga,“ katanya dalam satu kenyataan di sini hari ini.
Sementara itu, Pengarah Pusat Transformasi Komuniti Universiti (UCTC), Prof. Madya Dr. Norkhalid Salimin menjelaskan, misi bantuan banjir selama dua hari itu membabitkan pensyarah, kakitangan dan ahli ResQ Team Siswa UPSI.
“Selain menyampaikan sumbangan dan mencuci rumah mangsa , kami juga mencuci karpet masjid yang terkena air banjir.
“Empat kenderaan pacuan empat roda, sebuah lori dan sebuah bas diguna untuk membawa sukarelawan dan peralatan dalam misi bantuan banjir itu,” ujarnya.

Dr Norkhalid yang juga Ketua Projek EmpowerNCER Akademik @ Perak memberitahu, sebanyak 50 pek barangan keperluan asas dan makanan kering sumbangan Pihak Berkuasa Pelaksanaan Koridor Utara (NCIA) turut diserahkan kepada mangsa banjir.
Pihak UPSI katanya, terlibat dengan Program EmpowerNCER Akademik @ Perak di tig buah sekolah di daerah tersebut iaitu Sekolah Menengah Kebangsaan (SMK) Bawong, SMK Toh Muda Abdul Aziz serta SMK RLKT Lasah yang melibatkan 200 pelajar Sijil Pelajaran Malaysia (SPM) 2021.
“Apa yang menyedihkan ialah 10 pelajar peserta program ini menjadi mangsa banjir dan rumah mereka ditenggelami air di Felda Lasah, “ katanya.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Perniagaan rugi akibat ‘lockdown’, pengusaha restoran saman PM Thailand
Oleh KOSMO!

29 September 2021, 5:28 pm
BANGKOK – Seorang pengusaha restoran menyaman Perdana Menteri Thailand, Prayut Chan-o-cha pada nilai tuntutan berjumlah 50 juta baht (RM619,047) sebagai ganti rugi kepada kerosakan perniagaan yang terpaksa ditanggung susulan pelaksanaan sekatan Covid-19 yang didakwa tidak berkesan, lapor akhbar Bangkok Post semalam.
Tuntutan saman tersebut dibuat menerusi syarikat Never Ending Summer Co yang turut mewakili 39 restoran lain yang dikemukakan di Mahkamah Sivil.
Menerusi satu petisyen, pengusaha-pengusaha restoran itu berkata, perniagaan mereka terjejas teruk akibat langkah penutupan sementara yang dilaksanakan kerajaan dalam membendung penularan kes jangkitan Covid-19 yang disifatkan sebagai ‘gagal’.

“Menurut petisyen itu, Perdana Menteri, Prayut Chan-o-cha mengumumkan perintah darurat di seluruh negara akibat pandemik Covid-19 dan telah bertindak secara sengaja atau lalai, seterusnya mengakibatkan berlakunya beberapa kluster jangkitan,” kata mahkamah.
Tambah kenyataan itu, kempen vaksinasi, pengurusan kit ujian antigen dan ubat yang digunakan bagi mengawal penularan Covid-19 dijalankan dalam kaedah yang ‘tidak mencukupi’.
Kementerian Kesihatan Awam, Kementerian Dalam Negeri dan Pentadbiran Metropolitan Bangkok turut dinamakan dalam tuntutan tersebut.

Pampasan kewangan yang diminta oleh kumpulan itu dikira bermula 17 Mac tahun lalu, ketika peringkat awal penularan pertama wabak Covid-19. – AGENSI


Kos baik pulih Kompleks Seri Perdana RM38.5 juta
Oleh SITI AMINAH MOHD YUSOF

29 September 2021, 4:51 pm
PETALING JAYA – Kerajaan mengesahkan kerja-kerja baik pulih kediaman rasmi Perdana Menteri, Kompleks Seri Perdana bernilai RM38.5 juta.
Menteri di Jabatan Perdana Menteri (Tugas-Tugas Khas) Datuk Dr Abd Latiff Ahmad berkata, projek itu telah diluluskan pada 19 Mac 2021 dan kerja-kerja bermula pada 29 Mac 2021.
Beliau berkata, ia termasuk kerja-kerja penggantian sistem pendawaian elektrikal dan kebocoran atap Kompleks Seri Perdana.
“Ia dijangka siap pada 7 Disember 2021. Setakat hari ini kerja-kerja baik pulih telah mencapai 74 peratus kemajuan, berbanding 71 peratus seperti dalam jadual,” katanya hari ini.
Beliau berkata demikian susulan jawapan bertulis kepada pertanyaan jawab lisan di Dewan Rakyat oleh Datuk Mahfuz Omar (PH-Pokok Sena) mengenai status projek menaik taraf Kompleks Seri Perdana.
Menjelaskan berkenaan teks tersebut, Abd. Latiff berkata, soalan itu telah dijawab secara bertulis oleh beliau sebagai Menteri di Jabatan Perdana Menteri (Tugas-Tugas Khas) dan bukan oleh Perdana Menteri, Datuk Seri Ismail Sabri Yaakob.

Beliau berkata, Kompleks Seri Perdana yang dibina pada tahun 1997 dan siap sepenuhnya pada tahun 1999 merupakan kediaman rasmi kerajaan untuk Perdana Menteri Malaysia.
“Berikutan usia Kompleks Seri Perdana telah mencecah 22 tahun, ia telah mengalami banyak kerosakan,” jelasnya. – K! ONLINE


Lebih 27,000 individu di Kelantan enggan divaksin
Oleh ROSLIZA MOHAMED

29 September 2021, 4:32 pm
KOTA BHARU – Dianggarkan lebih 27,000 individu dewasa di negeri ini didapati enggan menerima suntikan vaksin Covid-19 atas alasan faktor kesihatan dan khuatir akan terpengaruh agenda Yahudi.
Pengerusi Jawatankuasa Kerajaan Tempatan, Perumahan dan Kesihatan negeri, Dr. Izani Husin berkata, daripada jumlah itu, seramai 9,000 individu didapati tergolong dalam golongan antivaksin manakala selebihnya mempunyai masalah kesihatan.
Menurutnya, golongan antivaksin itu juga memberi alasan enggan menerima suntikan vaksin Covid-19 selepas mendakwa tindakan itu merupakan agenda Yahudi dan berbahaya.
“Data mengenai golongan antivaksin ini diperoleh daripada ketua jajahan dan pemimpin setempat sejak sebulan lalu. Kita tidak boleh berbuat apa-apa dengan golongan ini kerana suntikan vaksin tidak boleh diberikan secara paksa.
“Saya menyeru individu yang belum divaksin agar berubah fikiran untuk menerima suntikan vaksin. Ini kerana, statistik menunjukkan bahawa vaksin berkesan untuk mencegah sebarang komplikasi dan kematian akibat Covid-19,” katanya pada sidang akhbar selepas Mesyuarat Jawatankuasa Khas Keselamatan Negeri (JKKN) di Kompleks Kota Darulnaim di sini hari ini.
Mengulas lanjut, menurut Izani, setakat ini, 94 peratus iaitu 1.05 juta golongan dewasa di Kelantan sudah menerima suntikan vaksin Covid-19.

Ujarnya, berdasarkan data yang diperoleh, lebih 65,000 individu dewasa yang belum divaksin di negeri ini. – K! ONLINE


Taman rekreasi awam di Ipoh beroperasi semula
Oleh ZAKI SALLEH

29 September 2021, 4:11 pm
IPOH – Individu yang telah lengkap dua dos vaksin Covid-19 kini dibenarkan beriadah di taman-taman rekreasi awam di bawah seliaan Majlis Bandaraya Ipoh (MBI) yang beroperasi semula mulai Sabtu ini.
Lokasi berkenaan adalah Taman D.R Seenivasagam dan Taman Rekreasi Gunung Lang serta Pavillion Petting Zoo yang terletak bersebelahan taman tersebut.
MBI dalam satu kenyataan memberitahu, taman rekerasi awam itu dibuka setiap hari termasuk cuti umum dengan waktu operasi bermula pukul 9 pagi hingga 4 petang kecuali Pavillion Petting Zoo iaitu pukul 10 pagi hingga 5 petang.
Menurut kenyataan itu, hanya Pavillion Petting Zoo mengenakan caj masuk mengikut peringkat usia manakala Taman Rekreasi Gunung Lang pula bagi menaiki perkhidmatan bot.
“Pengunjung mesti menunjukkan kad atau sijil digital vaksinasi Covid-19 yang membuktikan mereka telah lengkap dua dos.
“Individu yang telah lengkap divaksin juga dibenarkan membawa anak-anak yang berusia bawah 17 tahun,” ujar kenyataan tersebut.

Pengunjung dan petugas taman rekreasi juga perlu mengikut pematuhan yang ditetapkan seperti menjaga jarak sosial, mengimbas kod QR menggunakan aplikasi MySejahtera, memakai pelitup muka dan menggunakan cecair pencuci tangan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Harga topi keledar ‘rare’ RM60,000?
Oleh MOHD RASDAN AHMAD

29 September 2021, 4:40 pm
PETALING JAYA – Selepas tular berkenaan harga sebuah motosikal Yamaha RXZ dengan harga RM60,000 baru-baru ini, kini timbul pula harga topi keledar yang tidak masuk akal.
Terbaru di media sosial Facebook, satu topi keledar jenama MS88 yang ditinggalkan di tepi jalan dengan harga tidak masuk akal juga RM60,000.
Melalui satu klip video berdurasi 3 minit yang dikongsi Facebook Kedai Penjual Helmet, ternyata topi keledar lama yang ditinggal di tepi jalan juga mempunyai harga yang tinggi.
Video tersebut dipercayai dihasilkan bagi mengajuk harga motosikal lama yang kini mencecah ribuan ringgit dan tidak masuk akal.
Perkongsian tersebut mendapat pelbagai reaksi dari orang ramai, ada yang menyifatkan video tersebut lawak dan ada juga yang mengecam tindakan yanh dilakukan perakam terbabit.
“Lawak la brader ni, helmet terbakar macam ni pun boleh cecah RM60,000. Tapi apa nak kata kan dah barang ‘rare’, susah dah nak cari ni,” jelas Joe Labu.

“Minat masing-masing, orang tak kenal barang ada nilai ke tidak, asyik nak mengutuk je orang kita,” kata Khairul Hashim. – K! ONLINE.


Pencen Ahli Parlimen jangkau RM100,000 sebulan – Syed Saddiq
Oleh SITI AMINAH MOHD YUSOF

29 September 2021, 4:17 pm
PETALING JAYA – Ahli Parlimen Muar, Syed Saddiq Syed Abdul Rahman mencadangkan penubuhan jawatankuasa ahli parlimen untuk membicangkan isu pendapatan wakil rakyat termasuk soal Akta Pembiayaan Dana Politik.
Beliau mendedahkan, berdasarkan pengalaman menjadi seorang menteri, gaji untuk jawatan tersebut boleh mencecah RM55,000 selain berpeluang mendapat rumah yang agak mewah di Putrajaya selain sebidang tanah dan kemudahan seperti pemandu.
“Mereka juga mendapat AP (permit import) untuk membawa masuk kereta mewah dan elaun percutian mencecah RM100,000 bagi yang sudah berkahwin setiap tahun,” katanya dalam perbahasan Rancangan Malaysia ke-12 di Dewan Rakyat hari ini.
Beliau mendakwa, bukan itu sahaja, menteri yang sudah diberhentikan turut berpeluang mendapat gratuiti dengan ada yang mendapat manfaat lebih daripada RM1 juta kerana pengiraan mengikut tempoh masa berkhidmat sebagai Ahli Parlimen.
Menyentuh soal pencen, Syed Saddiq berkata, pencen jawatan antaranya seperti senator, Ahli Parlimen, Ahli Dewan Undangan Negeri, exco, Timbalan Perdana Menteri dan speaker tidak disatukan.
“Itu semua pencen berasingan. Kalau gabung boleh melangkaui RM100,000 sebulan jika seseorang itu pernah berkhidmat di banyak kedudukan yang berbeza.

“Sebab itu mungkin ramai anak muda di luar sana bertanya kenapa ada Ahli Parlimen yang tidak mahu bersara walaupun sudah berkhidmat puluhan tahun kerana realiti pengiraan pencen itu berbeza. Lagi lama berkhidmat lagi lagi tinggi pencen,” ujarnya.
Dalam pada itu, beliau memahami ada dalam kalangan Ahli Parlimen pembangkang mengatakan mereka perlu mengeluarkan dana dari poket sendiri untuk membiayai kos pejabat dan petugas selain Ahli Parlimen kerajaan pula menyatakan perlu ada dana luar untuk membantu kawasan.
“Jadi mari adakan perbincangan yang jujur mengenai Akta Pembiayaan Dana Politik dan dengan itu kita bezakan gaji yang seseorang itu dapat dan pada masa yang sama apa yang perlu dibelanjakan kepada rakyat,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Rakyat digalak sertai program Kebun Komuniti
Oleh MOHD AZLI ADLAN

29 September 2021, 4:29 pm
KUALA TERENGGANU – Rakyat Terengganu diseru agar memanfaatkan program Kebun Komuniti (Kebuniti) kelolaan Jabatan Pertanian bagi mengurangkan kos sara hidup sewaktu pandemik Covid-19 ini.
Pengerusi Jawatankuasa Pertanian, Industri Makanan, Perladangan, Komoditi dan Pembangunan Luar Bandar Terengganu, Dr. Azman Ibrahim berkata, kerajaan Persekutuan telah menyalurkan peruntukan RM1.33 juta bagi menjayakan program Kebuniti tersebut di negeri tersebut.
Beliau berkata, setakat ini, sambutan masih kurang menggalakkan dengan hanya 2,800 penduduk negeri tersebut terlibat secara sukarela dalam program itu.
“Program ini memberi tunjuk ajar secara teori dan praktikal kepada peserta tentang teknik berkebun secara mudah dengan kaedah pertanian moden seperti sistem hidroponik dan fertigasi.
“Mereka juga akan dibekalkan set peralatan berkebun seperti pasu, penyodok tanah dan kelengkapan sistem hidroponik secara percuma,” katanya selepas menyerahkan peralatan Kebuniti tersebut kepada peserta di daerah ini di Pusat Informasi Pertanian Bandar di sini hari ini.
Azman berkata, peserta Kebuniti boleh menanam sayur-sayuran secara bersendirian atau berkelompok di ruang terhad seperti laman rumah dan pekarangan masjid serta balai raya.

Tambah beliau, tiada alasan tanah tidak subur, tidak cukup ruang dan berbatu kerana penanaman boleh disesuaikan dengan teknik pertanian moden seperti hidroponik dan fertigasi.
“Hasil daripada Kebuniti ini jika tidak cukup untuk dijual pun, ia memadai bagi kegunaan sendiri dan jiran-jiran,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Garden Shop dibuka kepada orang awam 1 Oktober ini
Oleh MOHD. HUSNI MOHD. NOOR

29 September 2021, 4:35 pm
PUTRAJAYA – Tarikan luar biasa orang ramai terhadap pokok-pokok landskap mendorong Perbadanan Putrajaya (PPj) membuka sebuah pusat jualan dikenali Garden Shop di Taman Wetland di sini.
Pusat jualan yang bertempat di Kompleks Nurseri Taman Wetland itu akan dibuka kepada orang awam bermula 1 Oktober ini.
Naib Presiden Jabatan Landskap dan Taman PPj Abd. Aziz Buang berkata, lebih 150 spesis dan jenis pokok ditawarkan termasuk pokok hiasan, landskap, bunga, buah-buahan dan herba selain pokok-pokok viral yang menjadi buruan ramai.
Beliau berkata, hampir kesemua tanaman-tanaman dan pokok-pokok viral boleh diperolehi di Garden Shop ini termasuk keladi, Alocasia, bunga hiasan gantung dan lidah buaya.
“Apa yang penting, harga yang kami tawarkan lebih berpatutan dan murah berbanding harga di tempat lain iaitu antara RM3 hingga RM50 bagi setiap pokok.
“Selain jualan, kami turut menawarkan khidmat nasihat percuma kepada pengunjung mengenai cara-cara menjaga pokok dari aspek penjagaan dan baja yang sesuai,” katanya ketika ditemui hari ini.

Katanya, pihaknya berharap supaya warga Putrajaya dan sekitarnya tidak melepaskan peluang untuk mengunjungi Garden Shop apabila ia dibuka untuk jualan nanti. –  K! ONLINE


JPN sahkan tiada kebocoran maklumat data peribadi
29 September 2021, 4:46 pm
PETALING JAYA – Jabatan Pendaftaran Negara (JPN) mengesahkan tiada sebarang kes kebocoran data peribadi rakyat Malaysia melalui sistem myIDENTITY
Menteri Dalam Negeri, Datuk Seri Hamzah Zainudin berkata, pihak JPN telah menjalankan siasatan dalaman secara terperinci dan mendapati tiada kebocoran atau perkara-perkara tidak diingini dalam sistem itu.
Katanya, JPN berkongsi perkhidmatan sistem tersebut dengan lebih 100 agensi kerajaan termasuk Lembaga Hasil Dalam Negeri (LHDN).
“JPN berkongsi perkhidmatan sistem myIDENTITY dengan beberapa agensi kerajaan lain bagi tujuan semakan dan pengesahan identiti warganegara Malaysia dan pemastautin tetap yang berurusan dengan agensi berkenaan.
“JPN telah menjalankan siasatan dalaman dan mendapati tiada kebocoran data berlaku dalam sistem JPN dan mengesahkan tiada sebarang kes seperti demikian yang pernah berlaku sebelum ini,” katanya dalam sidang akhbar di Ibu Pejabat Polis Bukit Aman yang disiarkan secara langsung di Facebook di sini hari ini.
Jelasnya, pada Isnin lalu pihak JPN membuat laporan polis berhubung dakwaan data peribadi berjumlah empat juta rakyat Malaysia yang lahir dari tahun 1979 sehingga 1998 dijual secara dalam talian pada harga 0.2 BTC (RM35,950) diperoleh daripada LHDN melalui perkongsian sistem myIDENTITY milik JPN.

Katanya, pihaknya akan memanggil semua agensi yang terbabit dalam penggunaan data sistem myIDENTITY ini untuk membincangkan kaedah-kaedah yang sepatutnya dibuat bagi mengambil langkah lebih ketat demi keselamatan.
“Pihak Kementerian Ddalam Negeri (KDN) sentiasa memastikan keselamatan dan integriti data rakyat Malaysia yang berada di bawah jagaan JPN adalah terjamin.
“KDN akan memastikan semua agensi yang menggunakan data myIDENTITY daripada JPN segera mengambil langkah keselamatan yang tinggi dan mematuhi polisi bagi mengelakkan kebocoran data daripada diceroboh oleh pihak yang tidak bertanggungjawab,” katanya. – K! ONLINE


Pembantu peribadi Nicky didakwa ubah wang haram
Oleh NUZULSHAM SHAMSUDDIN

29 September 2021, 4:22 pm
KUALA LUMPUR – Seorang wanita yang didakwa mempunyai kaitan dengan Geng Nicky didakwa di Mahkamah Sesyen di sini atas enam tuduhan pengubahan wang haram dan mengemukakan borang nyata cukai pendapatan secara tidak betul antara 2018 dan 2020.
Tertuduh Lim Kang Li, 31, yang merupakan pembantu peribadi kepada ahli perniagaan dalam buruan, Nicky Liow Soon Hee mengaku tidak bersalah di hadapan Hakim Ahmad Kamar Jamaludin.
Mengikut pertuduhan pertama hingga ketiga, Kang Li didakwa melibatkan diri secara langsung dalam transaksi hasil daripada aktiviti haram berjumlah RM119,826.72 mengikut Perenggan 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (Akta 613).
Kesalahan itu memperuntukkan hukuman penjara sehingga 15 tahun dan denda tidak kurang daripada lima kali ganda jumlah aktiviti haram atau RM5 juta, yang mana lebih tinggi.
Bagi pertuduhan keempat dan kelima, Kang Li didakwa mengemukakan borang nyata cukai pendapatan secara tidak betul dengan meninggalkan pendapatan berjumlah RM440,250 yang boleh dikenakan cukai sebanyak RM104,018.72 bagi tahun taksiran 2017 dan 2018.
Pendakwaan dibuat mengikut Perenggan 113(1)(a) Akta Cukai Pendapatan 1967 (Akta 53) yang membawa hukuman denda maksimum RM10,000 dan penalti khas dua kali ganda daripada amaun.

Sementara itu, mengikut pertuduhan keenam, wanita itu didakwa gagal mengemukakan borang nyata cukai pendapatan bagi tahun taksiran 2019 tanpa alasan yang munasabah mengikut subseksyen 112(1) akta sama (Akta Cukai Pendapatan).
Kesemua kesalahan itu dilakukan di Lembaga Hasil Dalam Negeri, Cawangan Duta (Penggajian), Kompleks Bangunan Kerajaan, Jalan Tuanku Abdul Halim di sini pada 4 Mei 2018 hingga 16 Mei 2020. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dua jentera dibakar dipercayai perbuatan khianat
Oleh WAT KAMAL ABAS

29 September 2021, 4:25 pm
LARUT – Polis tidak menolak kemungkinan kejadian kebakaran membabitkan dua buah jentera berat di Sungai Malau disini awal pagi tadi bermotifkan perbuatan khianat.
Ketua Polis Daerah Selama, Deputi Superintendan Mohd. Sabri Saat, berkata pihaknya mengesahkan kejadian itu dan turut menerima satu laporan yang dibuat pemilik jentera itu pagi tadi.
Menurut beliau, dalam laporan itu pemilik mendakwa mengalami kerugian RM200,000 apabila jentera pemasak tar dan penggelek jalan miliknya musnah terbakar.
“Siasatan mendapati jentera yang diletakkan di tepi jalan itu telah terbakar dan pihak polis yang menjalankan siasatan awal tidak menolak kemungkinan berlakunya unsur khianat.
“Bagaimana pun siasatan menyeluruh masih dijalankan dan polis meminta kerjasama orang awam yang mempunyai maklumat tampil membantu,” katanya ketika dihubungi.
Kenderaan yang terbakar dipercayai akibat perbuatan khianat.
Siasatan lanjut masih dijalankan mengikut Seksyen 427 Kanun Keseksaan.

Sementara itu jurucakap Jabatan Bomba dan Penyelamat Malaysia (JBPM) Perak berkata, pihaknya menerima laporan kejadian pada jam 1.52 pagi tadi.
Menurut jurucakap itu, kedua-dua jentera musnah kira-kira 40 peratus dan api berjaya dikawal sepenuhnya sebelum operasi ditamatkan pada pukul 3 pagi tadi. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Warga asing punca Felda Kechau 9 kena PKPD
Oleh AMREE AHMAD

30 September 2021, 8:44 pm
PUTRAJAYA – Sebuah lagi skim tanah rancangan persekutuan di Pahang bakal dikenakan Perintah Kawalan Pergerakan Diperketatkan (PKPD) selama 14 hari bermula pada Sabtu ini iaitu Ladang Felda Kechau 9, Mukim Kechau, Lipis.
Ketua Pengarah Majlis Keselamatan Negara (MKN), Datuk Rodzi Md. Saad berkata, ia susulan penularan wabak Covid-19 di kawasan itu yang dilapor Jabatan Kesihatan Pahang apabila sudah mencecah lebih 20 pesakit positif semalam termasuk 10 bukan warganegara.
“Kes jangkitan tempatan itu dipercayai daripada seorang bukan warganegara hasil saringan kontak rapat pada 20 September lalu, serta merebak ke kawasan jirannya di Felda Kechau 1 dan 6,” katanya dalam satu kenyataan hari ini.
Beliau berkata, turut dikenakan PKPD pada tarikh sama ialah Taman Teratai dalam Mukim Budu di daerah itu ekoran tujuh kes baharu hasil saringan bergejala dan kontak rapat pada 25 September lalu.
“Kampung Bukit Serdang, Bera di negeri sama pula diwartakan PKPD mulai esok sehingga 14 Oktober ekoran sudah pun merekodkan 12 kes positif setakat semalam,” katanya.
Bagaimanapun, Rodzi menambah, empat lokaliti di negeri tersebut akan ditamatkan PKPD seperti dijadualkan esok iaitu Penjara Penor, Kuantan selain tiga perkampungan masyarakat Orang Asli dalam kalangan etnik Jahut iaitu Kampung Kuala Terbol, Kampung Pian dan Kampung Lubok Wong, Temerloh. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


KDA FC kecewa di laman sendiri
Oleh MOHD. RAFIE AZIMI

30 September 2021, 11:40 pm
ALOR SETAR – Melaka United FC mengukuhkan kedudukan di tangga teratas Kumpulan C Piala Malaysia apabila mencipta kejutan dengan menundukkan Kedah Darul Aman FC (KDA FC) 3-1 di Stadium Darul Aman, sebentar tadi.
Jaringan pertama pasukan tuan rumah muncul seawal minit ke-6 menerusi penyerang utama, Kpah Sherman yang mudah melepaskan rembatan ke gawang tidak dikawal setelah penjaga gol Melaka United, Khairul Fahmi Che Mat berada di luar posisi ketika cuba menghalang hantaran dibuat Tchetche Kipre.
Gol awal itu bagaimanapun sama sekali tidak melunturkan semangat pasukan pelawat apabila dilihat mampu mengimbangi perlawanan selain sesekali turut mengancam kubu tuan rumah sebelum berjaya menyamakan kedudukan pada minit ke-23 menerusi jaringan pemain sayap, Sony Norde.
Gol itu terhasil setelah Norde membuat larian deras untuk berada di posisi tepat bagi menerima hantaran rakan sepasukan, Adriano Aparecido Narcizo sebelum melepaskan rembatan deras yang gagal ditampan penjaga gol KDA FC, Ifwat Akmal Chek Kassim.
Tidak berhenti di situ, Melaka United menambah jaringan pada minit ke-38 menerusi pemain tengah kebangsaan Filipina, Manual Ott yang menyempurnakan peluang terhidang dengan melepaskan rembatan deras dari dalam kotak penalti yang gagal diselamatkan Ifwat.
Ketinggalan 2-1, KDA FC membuat pertukaran pada babak kedua perlawanan dengan mengeluarkan Rabih Ataya dan Syazwan Zainon bagi digantikan dengan Muhammad Faizat Mohamad Ghazli dan Mohammad Fayadh Mohd. Zulkifli.

Langkah itu bagaimanapun gagal membendung asakan Melaka United dengan pasukan pelawat hanya memerlukan tujuh minit pada babak kedua untuk mendapatkan gol ketiga.
Ia sekali lagi menerusi Manual Ott yang membuat rembatan cantik dari luar kotak penalti, melepasi jangkauan Ifwat di penjuru kanan sebelah atas gawang tuan rumah. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Majlis Tertinggi PN sokong MoU Tranformasi dan Kestabilan Politik – Muhyiddin
Oleh AHMAD SHAHERMAN SHAMSURI

30 September 2021, 8:49 pm
PETALING JAYA – Majlis Tertinggi Perikatan Nasional (PN) bersetuju untuk menyokong Memorandum Persefahaman (MoU) Transformasi dan Kestabilan Politik yang dimeterai antara Kerajaan Persekutuan dan Pakatan Harapan pada 13 September lalu.
Pengerusi Perikatan Nasional, Tan Sri Muhyiddin Yassin berkata, keputusan secara konsensus itu dicapai selepas Mesyuarat Majlis Tertinggi PN hari ini yang telah dihadiri oleh semua parti komponen.
Beliau berkata, PN akan memainkan peranan untuk menyampaikan pandangan dari semasa ke semasa mengenai pelaksanaan MoU Transformasi dan Kestabilan Politik.
“Selain itu, mesyuarat juga membuat keputusan untuk saya sebagai Pengerusi Perikatan Nasional bagi menyampaikan pendirian yang telah diambil oleh PN berkenaan jawatan Timbalan Speaker Dewan Rakyat,” katanya dalam satu kenyataan di sini hari ini.
Muhyiddin berkata, mesyuarat itu juga telah menetapkan majlis pelancaran rasmi PN peringkat kebangsaan akan diadakan pada bulan November depan dan PN Negeri Selangor akan menjadi tuan rumah.
“Mesyuarat juga bersetuju melantik Saiful Adli Mohd. Arshad sebagai Setiausaha Eksekutif parti Perikatan Nasional berkuat kuasa 1 Oktober 2021,” katanya.

Pada masa sama, Muhyiddin memaklumkan parti-parti komponen PN telah mencapai kata sepakat untuk menyelesaikan pembahagian kerusi-kerusi yang akan ditandingi di peringkat Parlimen dan Dewan Undangan Negeri-Negeri dengan segera.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Keutamaan kerajaan tingkatkan kapasiti pertumbuhan negara
Oleh MOHD. HUSNI MOHD. NOOR

30 September 2021, 8:35 pm
PUTRAJAYA – Kementerian Kewangan (MOF) memaklumkan keutamaan segera kerajaan ketika ini adalah untuk mengembalikan potensi dan kapasiti pertumbuhan negara supaya rakyat dan perniagaan dapat mengadaptasi norma baharu.
MOF menerusi satu kenyataan berkata, kerajaan juga akan membuat pelaburan bagi pertumbuhan masa hadapan dan membuka peluang pekerjaan yang lebih baik kepada rakyat.
Menurutnya, perkara itu antara yang dibincangkan pada mesyuarat Jawatankuasa Dasar Fiskal (FPC) yang dipengerusikan Perdana Menteri Datuk Seri Ismail Sabri Yaakob, hari ini.
“FPC turut membincangkan prospek fiskal kerajaan untuk tahun hadapan dan trajektori fiskal jangka sederhana.
“Dasar fiskal kerajaan akan terus memberikan sokongan berterusan dalam memastikan pemulihan ekonomi yang mampan dan kelancaran pelaksanaan Rancangan Malaysia Kedua Belas (RMK-12) yang diumumkan baru-baru ini,” katanya hari ini.
Katanya, prospek pemulihan ekonomi dalam masa terdekat lebih memberangsangkan, disokong oleh pembukaan semula pelbagai sektor ekonomi secara sistematik di bawah Pelan Pemulihan Nasional (PPN).

Pada masa sama, katanya, FPC turut meneliti pelaksanaan pelbagai langkah fiskal dalam mencapai keseimbangan antara keperluan perbelanjaan kerajaan dengan kemampanan fiskal.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bergaduh di Facebook sebelum bakar kereta
30 September 2021, 8:40 pm
KUALA LUMPUR – Bermula dengan perselisihan faham yang berlarutan di media sosial Facebook, seorang lelaki sanggup merosakkan sebuah kereta di Jalan BK 5, Bandar Kinrara di sini semalam.
Dalam kekecohan pada pukul 4 petang itu, suspek turut menjerit dalam keadaan marah selain membuat provokasi selepas merosakkan sebuah kereta jenis Proton Waja yang diparkir di tepi jalan.
Ketua Polis Daerah Serdang, Asisten Komisioner A. A. Anbalagan berkata, pihaknya telah mengesan empat video tular di media sosial Facebook berkaitan kejadian.
“Suspek telah merosakkan sebuah kereta dengan memecahkan cermin dan lampu menggunakan seketul batu. Polis turut mengambil tindakan dengan menahan suspek, seorang lelaki dan wanita bagi membantu siasatan.
“Rentetan kejadian tersebut, seorang lagi lelaki berusia 42 tahun telah membakar kereta yang telah dirosakkan itu,” katanya dalam satu kenyataan di sini hari ini.
Mengulas lanjut, kejadian difahamkan berpunca daripada pergaduhan dan perselisihan faham yang berlarutan di media sosial Facebook melibatkan kedua-dua belah pihak.

“Setakat ini, kita telah menahan seorang lelaki di bawah Seksyen 506 kanun keseksaan kerana ugutan jenayah, dua lelaki dan seorang wanita di bawah Seksyen 427 Kanun Keseksaan kerana perbuatan khianat dan seorang lelaki di bawah Seksyen 435 Kanun Keseksaan kerana khianat dengan api. Kesemua mereka berusia 36 hingga 42 tahun,” jelasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


KK di KL, Putrajaya boleh’walk-in’, janji temu esok
Oleh KOSMO!

30 September 2021, 10:54 pm
Oleh PETAH WAZZAN ISKANDAR
PUTRAJAYA – Inisiatif ‘walk-in’ untuk warga tempatan di Lembah Klang bermula esok akan diteruskan di Klinik Kesihatan Kuala Lumpur manakala 13 lagi menerusi kaedah janji temu yang turut akan dinikmati warga asing.
Pasukan Petugas Khas Imunisasi Covid-19 (CITF) dalam satu kenyataan berkata, klinik terbabit hanya melibatkan KK di Kuala Lumpur dan Putrajaya sahaja manakala senarai KK di Selangor akan diumumkan dalam masa terdekat.
“Susulan pelaksanaan inisiatif ini, ‘walk-in’ yang sebelum ini dibenarkan di lima PPV akan dihentikan bermula 1 Oktober 2021, iaitu PPV Bangi Avenue Convention Centre (BACC), Bangi; PPV Multimedia University (MMU), Cyberjaya; PPV Axiata Arena, Bukit Jalil; PPV Universiti Kuala Lumpur British Malaysian Institute (UniKL British BMI), Gombak dan PPV Ideal Convention Centre (IDCC), Shah Alam – HCO B.
“Keputusan ini diambil berdasarkan jumlah kehadiran yang semakin menurun dan hasil perbincangan CITF bersama Kementerian Kesihatan (KKM),” katanya dalam satu kenyataan hari ini.
Kenyataan itu juga menyebut, buat masa ini di Lembah Klang, terdapat sembilan PPV yang masih beroperasi dan 42 PPV bukan kesihatan telah ditutup sehingga hari ini.

“Bagi sebarang pertanyaan dan maklumat lanjut, sila hubungi talian KK yang tersenarai seperti di bawah,” katanya.

1. Klinik Kesihatan Kuala Lumpur (011-12311904)
2. Klinik Kesihatan Setapak, (Jumaat Sahaja) (03-41425429)
3. Klinik Kesihatan Kampung Pandan (017-5558108)
4. Klinik Kesihatan Datuk Keramat (014-3227543)
5. Klinik Kesihatan Jinjang (03-62583355)
6. Klinik Kesihatan Sentul (03-62500594)
7. Klinik Kesihatan Batu Muda ( 03-6245322)
8. Klinik Kesihatan Tanglin (03-26983311/03-26983580/03-26983490)
9. Klinik Kesihatan Muhibbah (03-7772 6040)
10. Klinik Kesihatan Bandar Tun Razak (03-91713333)
11. Klinik Kesihatan Cheras (03-91333322)
12. Klinik Kesihatan Sungai Besi (03-90549911)
13. Klinik Kesihatan Cheras Baru (03-91333322)
14. Klinik Kesihatan Putrajaya Presint 18 (013-8880938)

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penduduk diminta tidak hampiri kawasan tanah runtuh di Bukit Hijau
Oleh NORLIA RAMLI

30 September 2021, 10:48 pm
BALING – Orang ramai diminta supaya tidak menghampiri kawasan tanah runtuh yang dikesan berlaku di Bukit Hijau dalam Mukim Bakai di sini bagi mengelak kejadian tidak diingini.
Pegawai Daerah Baling, Mohd. Shahadan Abdullah berkata, kejadian tanah runtuh itu sedang dalam pemerhatian dan pemantauan teliti pihak Pejabat Daerah dan Tanah.
“Runtuhan tanah tersebut berlaku jauh dari kawasan penempatan penduduk.
“Namun sebagai langkah berjaga-jaga, saya menasihatkan penduduk terutama mereka yang sering ke hutan berdekatan agar tidak mendekati kawasan berkenaan,” katanya di sini hari ini.
Katanya, kejadian itu telah dirujuk kepada Jabatan Mineral dan Geosains negeri untuk tindakan lanjut. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hasan Arifin dilantik pengerusi TNB
Oleh MOHD RASDAN AHMAD

30 September 2021, 10:43 pm
PETALING JAYA – Ahli Parlimen Rompin, Datuk Seri Hasan Arifin telah dilantik sebagai pengerusi Tenaga Nasional Berhad (TNB) yang baharu berkuat kuasa esok.
Pelantikan Hasan adalah untuk menggantikan penyandang sebelum ini, Datuk Seri Mahdzir Khalid yang dilantik menjadi Menteri Pembangunan Luar Bandar Ogos lalu.
Hasan menerusi kenyataan mengucapkan terima kasih kepada Kementerian Kewangan atas kepercayaan dan amanah yang diberikan itu.
“Dalam memegang jawatan ini, saya bertanggungjawab terhadap semua pemegang saham dan lebih utamanya pemegang amanah.
“Terdapat lebih 60 peratus saham TNB dimiliki syarikat berkaitan kerajaan seperti Khazanah Nasional dan Kumpulan Wang Simpanan Pekerja (KWSP),” jelasnya.
Katanya lagi, dia akan meneruskan kecemerlangan yang dicapai pimpinan terdahulu dengan memastikan pulangan dividen adil dan berpatutan kepada semua pemegang saham, selain mengamalkan amalan tadbir urus yang baik, telus serta bertanggungjawab.

Sebelum ini, Hasan, 68, dilantik menjadi Pengerusi Pengurusan Aset Air Bhd. tahun lalu. Beliau pernah menyandang jawatan Pengerusi Lembaga Kemajuan Perusahaan Pertanian Negeri Pahang (1990-1999), Pengerusi Lembaga Pembangunan Wilayah Pahang Tenggara (1995-1998) dan Pengerusi Jawatankuasa Kira-Kira Wang Negara (PAC) pada 2015-2018.
Hasan pernah menjadi Ahli Lembaga Pengarah Lembaga Kemajuan Tanah Persekutuan (FELDA) bermula 1991 hingga 1995 dan UDA Holdings Bhd (2010-2015).
Bekas Timbalan Menteri Besar Pahang (1995-1999) itu memiliki Ijazah Sarjana Muda dalam bidang Ekonomi dari Universiti Malaya dan pernah mengikuti kursus Pengurusan di Asian Institute of Management di Manila. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki ditemui mati di pusat rawatan psikiatri positif Covid-19
Oleh NUR SYAZWANA MANSOR

30 September 2021, 9:00 pm
SUNGAI PETANI – Seorang lelaki yang ditemui mati di sebuah pusat rawatan dan pemulihan psikiatri swasta di Tikam Batu dekat sini kelmarin disahkan positif Covid-19.
Dalam kejadian pada pukul 8.30 malam itu, mangsa berusia 25 tahun ditemui dalam keadaan tidak sedarkan diri di ruang tamu oleh pengasas pusat rawatan tersebut.
Mangsa kemudian disahkan telah meninggal dunia oleh pihak hospital Sungai Petani.
Ketua Polis Daerah Kuala Muda, Asisten Komisioner Adzli Abu Shah berkata, hasil ujian saringan Covid-19 mendapati mangsa positif Covid-19.
“Hasil bedah siasat juga mendapati mangsa meninggal dunia disebabkan oleh jangkitan Covid-19,” katanya ketika dihubungi di sini hari ini.
Kata beliau, pihaknya masih menunggu keputusan bedah siasat seorang lagi penghuni yang meninggal dunia semalam.

Kosmo! Online hari ini melaporkan dua penghuni sebuah pusat rawatan dan pemulihan psikiatri swasta di Tikam Batu dekat sini dilaporkan meninggal dunia selang sehari selepas mereka ditemui tidak sedarkan diri di pusat tersebut pada semalam dan kelmarin. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


JDT menang tipis 1-0 ke atas PJ City
Oleh MOHAMAD FAIZAL HASHIM

30 September 2021, 11:15 pm
ISKANDAR PUTERI – Johor Darul Ta’zim (JDT) mengukuhkan kedudukan sebagai pendahulu Kumpulan D Piala Malaysia selepas mencatatkan kemenangan tipis 1-0 menentang PJ City FC di Stadium Sultan Ibrahim, di sini malam ini.
Gol tunggal perlawanan dijaringkan oleh pemain sayap, Gonzalo Cabrera pada babak pertama menerusi rembatan deras jarak jauh untuk memberikan tiga mata kepada skuad Harimau Selatan.
Skuad Harimau Selatan tidak menunggu lama untuk merobek kubu lawan apabila berjaya menghasilkan jaringan pada minit ketiga menerusi rembatan Cabrera menerjah penjuru kanan gawang yang gagal diselamatkan penjaga gol, Kalamullah Al-Hafiz Mat Rowi.
Memanfaatkan peluang beraksi di laman sendiri, JDT dilihat lebih selesa menguasai permainan manakala pasukan pelawat pula lebih banyak bermain di kawasan sendiri dan menunggu peluang untuk melakukan serangan balas.
Percubaan demi percubaan terus dilancarkan skuad Harimau Selatan hingga minit akhir namun gagal menambah jaringan dan keputusan kekal ke wisel penamat.
Kemenangan tersebut meletakkan JDT sebagai pendahulu Kumpulan D dengan mengutip enam mata dalam dua perlawanan.

Dalam perlawanan lain Kumpulan D, Sabah FC dan Kelantan FC berkongsi mata selepas perlawanan berakhir dengan keputusan 2-2.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Boleh teman isteri bersalin mulai Isnin depan
Oleh SITI A'ISYAH SUKAIMI

30 September 2021, 7:34 pm
PUTRAJAYA – Berikutan pandemik negara yang mula menunjukkan tanda positif dan peningkatan kadar vaksinasi, Kementerian Kesihatan (KKM) kini membenarkan suami atau ahli keluarga terdekat untuk menemani ibu hamil semasa bersalin berkuat kuasa 4 Oktober ini.
Ketua Pengarah Kesihatan, Tan Sri Dr. Noor Hisham Abdullah berkata, sehubungan itu mereka perlu mematuhi kriteria yang ditetapkan iaitu telah menerima dos vaksin lengkap Covid-19.
Menurutnya, ia melibatkan 14 hari selepas dos kedua bagi vaksin jenis dua dos seperti Pfizer, Sinovac dan Astra Zeneca atau 28 hari selepas menerima vaksin jenis satu dos seperti CanSino dan Johnson & Johnson.
“Suami atau ahli keluarga terdekat perlu menjalani ujian pengesanan Covid-19 (RT-PCR atau RTK-Ag) di mana-mana fasiliti kesihatan atau makmal swasta dalam tempoh 72 jam dan keputusan ujian hendaklah dibawa bersama sebelum menemani ibu hamil di Wad Bersalin.
“Dalam masa sama, suami atau ahli keluarga terdekat juga perlu mengehadkan pergerakan mereka selepas menjalani ujian RT-PCR atau RTK-Ag,” katanya dalam kenyataan akhbar di sini hari ini.
Beliau berkata, selain itu, suami atau ahli keluarga terdekat juga boleh membeli Kit Ujian Kendiri Covid-19 yang telah mendapat kelulusan daripada Pihak Berkuasa Peranti Perubatan (MDA) dan membawanya ke hospital bagi menjalani ujian pengesanan kendiri Covid-19 di tempat saringan disediakan di hospital dengan dipantau dan disahkan oleh anggota kesihatan yang bertugas. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Belum masa untuk tekan butang panik – Arul
Oleh MUHAMMAD ZUHAILY BADLISHAH

30 September 2021, 7:17 pm
KETINGGALAN tiga gol tidak mematahkan semangat skuad hoki negara apabila bangkit sebanyak dua kali untuk seri 5-5 dengan Hampstead & Westminster HC (HWHC) dalam aksi ketiga Siri Jelajah United Kingdom awal pagi semalam.
Ketua jurulatih Malaysian Tigers, Arul Selvaraj berpuas hati dengan prestasi barisan pemainnya pada aksi di Pusat Sukan Nasional Bisham Abbey itu biarpun mereka masih gagal mencatat kemenangan di bumi United Kingdom.
“Lawan hari ini adalah satu pasukan yang bagus dan merupakan antara kelab dalam kancah Liga Hoki Eropah (seperti Liga Juara-Juara bagi bola sepak) minggu ini.
“Walaupun kedudukan 0-3 berpihak kepada lawan tetapi kami berjaya menyamakan kedudukan 3-3 pada suku ketiga. Ia adalah 15 minit terbaik kami kerana dapat menjaringkan tiga gol dalam tempoh itu.
“Kami terpaksa bangkit sekali lagi pada suku keempat selepas melakukan kesilapan yang membenarkan lawan menjaringkan dua gol. Kami bermain lebih agresif dan sekali lagi berjaya samakan kedudukan 5-5,” katanya.
HWHC mendahului 3-0 sebelum Malaysian Tigers bangkit menjaringkan tiga gol padang dalam tempoh tiga minit melalui Muhammad Najmi Farizal Jalan pada minit ke-38, Muhammad Marhan Mohd Jalil (m-40) dan Muhammad Azrai Aizad Abu Kamal (m-41).

Skuad negara sekali lagi terpaksa bangkit dengan dua gol pantas dalam tempoh seminit menerusi Muhammad Firhan Ashari dan Mohd. Ashran Hamsani pada minit ke-57 serta 58 untuk mengikat kedudukan 5-5 dengan pasukan tuan rumah.
“Ini adalah satu perlawanan yang bagus buat pasukan. Aksi sebegini dapat menguji kebolehan kami selepas sekian lama terpaksa berlatih secara online sahaja dengan menggunakan aplikasi Zoom,” jelas Arul. – K! ONLINE


[KEMASKINI] Bayi syurga Azmi Saat selamat dikebumikan
Oleh MOHAMMAD SHAHEMY AZMI

30 September 2021, 8:27 pm
PETALING JAYA – Jenazah anak kepada penyanyi Azmi Saat yang dilaporkan meninggal dunia hari ini selamat dikebumikan sekitar pukul 6.15 petang tadi di tanah Perkuburan Islam AU2, Keramat, Kuala Lumpur.
Sebelum itu, jenazah Khairul Afnan yang berusia tiga hari telah diuruskan oleh pihak hospital untuk dikafan dan disembahyangkan.
Terdahulu, belum pun seminggu menyambut kelahiran cahaya mata sulung selepas penantian selama 10 tahun, Azmi dan isterinya Nazira diuji selepas anak mereka dilaporkan berada dalam keadaan tidak sihat.
vokalis kumpulan Caliph Buskers itu berkongsi keadaan anaknya selepas doktor mengesyaki bayi itu mempunyai masalah pada bahagian otak.
Ujar Azmi, Afnan terpaksa dipakaikan alat bantuan pernafasan sejak hari pertama dilahirkan pada 27 September lalu selepas doktor mengesyaki otak bayi itu tidak berfungsi kerana dia tidak bergerak. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


KPM umum pengoperasian institusi pendidikan KPM di negeri beralih fasa
Oleh LUQMAN RIDHWAN MOHAMED NOR

30 September 2021, 8:02 pm
PUTRAJAYA – Pembukaan institusi pendidikan bawah Kementerian Pendidikan (KPM) bagi Selangor, Melaka serta Wilayah Persekutuan Kuala Lumpur dan Putrajaya kekal pada Isnin depan berdasarkan ketetapan pengoperasian bagi negeri Fasa 2 Pelan Pemulihan Negara (PPN).
Menurut KPM, pembukaan institusi pendidikan itu selari dengan peralihan fasa PPN bagi Selangor, Melaka dan Kedah serta Wilayah Persekutuan Kuala Lumpur dan Putrajaya yang berkuat kuasa esok.
Jelasnya, ia melibatkan Murid Berkeperluan Khas (MBK) di Sekolah Kebangsaan Pendidikan Khas (SKPK), Sekolah Menengah Kebangsaan Pendidikan Khas (SMKPK) serta Sekolah Menengah Pendidikan Khas Vokasional (SMPKV) dan Program Pendidikan Khas Integrasi (PPKI).
Turut terlibat ialah murid Tingkatan 6 Semester 2, International Baccalaureate Diploma (IBD) Tahun 2, Program Prauniversiti Semester 3 di Sekolah Sukan Sukan Malaysia dan Murid kelas peperiksaan antarabangsa (IGCSE O-Level, A-Level Australia Higher School Certificate dan IBDP).
“Bermula 1 Oktober 2021, negeri Selangor dan Melaka serta Wilayah Persekutuan Kuala Lumpur dan Putrajaya akan beralih ke Fasa 3 PPN. Oleh itu, pengoperasian institusi pendidikan di negeri berkenaan mengikut ketetapan Fasa 3 PPN akan bermula pada 18 Oktober 2021.
“Ini melibatkan pertambahan kemasukan murid lain meliputi murid prasekolah, kelas peperiksaan awam di sekolah asrama sepenuhnya, sekolah harian, sekolah swasta, IBD, Prauniversiti Sekolah Sukan Malaysia serta kelas peperiksaan antarabangsa yang lain,” katanya dalam satu kenyataan hari ini.

Selain itu, katanya, pembukaan institusi pendidikan bagi Kedah pula kekal pada 10 Oktober 2021 untuk murid kelas Tingkatan 6 Semester 2 dan kelas peperiksaan antarabangsa (IGCSE O-Level).
Menurutnya, memandangkan Kedah akan beralih ke Fasa 2 esok, pengoperasian institusi pendidikan termasuk Kolej Vokasional berdasarkan ketetapan pengoperasian negeri Fasa 2 PPN hanya akan bermula pada 17 Oktober 2021.
“Selain itu, susulan pengumuman Jawatankuasa Pengurusan Bencana Negeri Sarawak berhubung peralihan Zon Selatan negeri Sarawak ke Fasa 3 berkuat kuasa 1 Oktober 2021, pembukaan institusi pendidikan bagi zon ini kekal pada 4 Oktober 2021 berdasarkan ketetapan pengoperasian bagi negeri Fasa 2 PPN.
“Pengoperasian institusi pendidikan di Zon Selatan negeri Sarawak berdasarkan ketetapan negeri Fasa 3 PPN hanya akan bermula pada 18 Oktober 2021,” katanya.
KPM berkata, merujuk pengumuman Perintah Kawalan Pergerakan Diperketatkan (PKPD) oleh Majlis Keselamatan Negara di beberapa kawasan, semua institusi pendidikan bawah KPM yang berada dalam kawasan PKPD adalah ditutup sepanjang ia berkuat kuasa.
Ujarnya, semua murid di kawasan yang terlibat perlu mengikuti pengajaran dan pembelajaran di rumah (PdPR).
“Institusi pendidikan bawah KPM dalam kenyataan media ini turut merujuk kepada institusi pendidikan swasta yang berdaftar bawah KPM bagi kategori sekolah dan kategori pusat.
“KPM menyarankan agar ketetapan ini turut terpakai di semua institusi pendidikan yang tidak berdaftar dengan KPM, termasuk institusi pendidikan bawah kerajaan negeri,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


RM41 juta bangunkan tebatan banjir Sungai Langat Fasa 1
Oleh NUR SHARIEZA ISMAIL

30 September 2021, 8:14 pm
SEPANG – Jabatan Pengairan dan Saliran (JPS) sedang melaksanakan projek Rancangan Tebatan Banjir Sungai Langat Fasa 1 di daerah Sepang yang menelan kos RM41 juta di bawah Rancangan Malaysia Ke-12 (RMK-12) sebagai penyelesaian jangka panjang.
Menteri Alam Sekitar dan Air, Datuk Seri Tuan Ibrahim Tuan Man menerusi hantaran beliau di Facebook hari ini berkata, projek itu akan memanfaatkan kira-kira 50,000 orang penduduk di tiga daerah berkaitan.
Tuan Ibrahim berkata, banyak aduan yang diterima pihaknya di media sosial daripada penduduk kampung berkenaan.
“Kawasan ini sentiasa banjir dan air naik sehingga ke paras pinggang. Ban pecah dan banyak harta benda penduduk yang telah rosak.
“Sehubungan itu, JPS telah mengambil tindakan menaik taraf ban Sungai Semarang dan pam di Pintu Air Sungai Semarang juga telah diaktifkan sepenuhnya,” katanya hari ini.
Terdahulu, beliau bersama Menteri Pembangunan Wanita, Keluarga dan Masyarakat (KPWKM), Datuk Seri Rina Mohd. Harun meninjau kawasan banjir di Kampung Sri Tanjung dan Kampung Lalang, Dengkil di sini.

Dalam pada itu, menurut Tuan Ibrahim, peruntukan daripada Program Strategik Memperkasa Rakyat dan Ekonomi (Pemerkasa) juga akan digunakan untuk penyelesaian jangka pendek. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


TRW ikat Sabah FC 2-2
Oleh YATIMIN ABDULLAH

30 September 2021, 7:26 pm
KOTA BHARU – Kelantan FC kempunan untuk meraih mata penuh apabila hanya sekadar meraih keputusan seri 2-2 dengan Sabah FC pada aksi Kumpulan D Piala Malaysia di Stadium Sultan Muhammad IV di sini sebentar tadi.
Pelawat terlebih dahulu mengejutkan tuan rumah dengan jaringan pembukaan pada minit ke-31 menerusi sepakan penalti yang disempurnakan oleh Risto Mitrevski selepas bola lambungan Mohd. Amri Yahya terkena tangan kapten Kelantan FC, Mohd. Zubir Azmi.
Bagaimanapun, Kelantan FC berjaya menyamakan kedudukan lapan minit kemudian selepas ayam tambatan, Natanael Ringo merembat bola selepas menerima lorongan daripada Mior Dani Armin Mior Ariffin untuk menewaskan penjaga gol Sabah FC, Reny Rining.
Kem Kelantan FC bersorak gembira apabila pemain gantian, Muhammad Haziq meledak jaringan kedua pada minit ke-70 menerusi rembatan dalam kotak penalti.
Bagaimanapun, pelawat kembali mengikat kedudukan 2-2 menerusi sepakan penalti yang disempurnakan oleh Risto Mitrevski pada minit ke-78 selepas Muhammad Yusri Yuhasmadi menjatuhkan N. Thanabalan di kawasan kotak penalti.
Kedudukan 2-2 kekal sehingga ke wisel penamat perlawanan sekali gus menyaksikan skuad kendalian bekas jurulatih negara, Datuk Ong Kim Swee hanya mampu membawa pulang satu mata dari Kota Bharu.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Semangat melawan Malaysian Tigers tinggi
Oleh MUHAMMAD ZUHAILY BADLISHAH

30 September 2021, 7:38 pm
KAPTEN pasukan hoki kebangsaan, Muhammad Marhan Mohd. Jalil memuji semangat juang ditunjukkan rakan-rakan sepasukannya yang tidak berputus asa mencari gol ketika menentang Hampstead & Westminster HC awal pagi semalam.
Hasilnya, Malaysian Tigers yang menduduki ranking ke-11 dunia, berjaya bangkit mencatat keputusan seri 5-5 dengan bekas juara Liga Hoki England 2018/2019 itu dalam aksi di Pusat Sukan Nasional Bisham Abbey.
“Apa yang saya kami banggakan dalam perlawanan ini adalah semangat melawan kami secara sepasukan. Saya berharap semangat yang ditunjukkan ini dapat dibawa ke perlawanan seterusnya.
“Kami akan terus memperbaiki segala kelemahan yang perlu diatasi segera. Kami juga akan meningkatkan lagi momentum perlawanan untuk mencari kemenangan pertama di sini,” kata Marhan.
Pemain tengah itu merupakan salah seorang daripada lima penjaring gol skuad negara dalam aksi tersebut selain Muhammad Najmi Farizal Jazlan, Muhammad Azrai Aizad Abu Kamal, Muhammad Firhan Ashari dan Mohd. Ashran Hamsani.
Keputusan itu menyaksikan skuad negara masih gagal mencetak kemenangan dalam tiga aksi Siri Jelajah United Kingdom selepas terdahulu seri 2-2 dengan Old Georgians HC sebelum tewas 1-2 kepada Surbiton HC kelmarin.

Begitupun, Malaysian Tigers tidak perlu menekan butang panik kerana ini adalah aksi kompetitif pertama buat barisan pemain yang hanya berlatih secara online hampir empat bulan setengah sebelum ini.
Skuad negara akan meneruskan siri jelajah menentang Beeston HC awal pagi esok sebelum bertemu Ireland (5 dan 6 Oktober), Wales (9 dan 12 Oktober) dan Perancis pada 15 dan 18 Oktober depan. – K! ONLINE


Polis Melaka tutup semua SJR daerah malam ini
Oleh DIYANATUL ATIQAH ZAKARYA

30 September 2021, 7:12 pm
MELAKA – Semua sekatan jalan raya (SJR) daerah di negeri ini akan ditutup pada tengah malam ini susulan Melaka memasuki Fasa 3 Pelan Pemulihan Negara (PPPN) bermula esok.
Ketua Polis Melaka, Datuk Abdul Majid Mohd. Ali berkata, kesemua tujuh SJR daerah akan ditutup pada pukul 12.01 tengah malam.
Katanya, penutupan SJR itu juga selari dengan hasrat kerajaan negeri untuk merancakkan kembali sektor pelancongan melalui kempen ‘Melakan Visit Melaka’.
“Kita akan menutup SJR daerah, namun SJR di semua pintu masuk negeri masih kekal kerana Melaka masih belum bersedia menerima pelancong dari luar seperti diumumkan sebelum ini.
“Polis Melaka bagaimanapun ingin mengucapkan terima kasih kepada kerajaan negeri dan pengguna jalan raya untuk kerjasama yang diberikan sepanjang Fasa 1 sejak 1 Jun lalu sehingga tengah malam ini,” katanya dalam satu kenyataan di sini, hari ini.
Tujuh SJR daerah yang ditutup adalah di Pulau Sebang, Cherana Putih, Rumbia di Paya Rumput, Gapam, Sungai Rambai, Kesang dan Bemban di Tehel.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bulu dada lebat tanda nafsu seks tinggi
Oleh KOSMO!

30 September 2021, 8:00 pm
JAKARTA – Seorang pakar ginekologi dan obstetrik Indonesia, Dr. Boyke Dian Nugraha mendedahkan bahawa kelebatan bulu badan yang dimiliki menandakan tahap nafsu seksual seseorang individu, lapor Suara.com, semalam.
Menurut Boyke, perumpamaan mengatakan lelaki yang mempunyai bulu dada tebal mempunyai nafsu seksual tinggi adalah benar.
“Jika mengikut kajian, semakin lebat bulu dada, kaki, tangan atau mana-mana bahagia badan, tahap nafsu seksualnya juga semakin besar.
“Namun begitu, itu tidak bermakna dari sudut tenaga batin, mereka juga hebat cuma nafsu mereka lebih tinggi,” jelas Boyke.
Tambah Boyke, meskipun memiliki keinginan nafsu tinggi, kemampuan seksual masih akan terbatas sekiranya individu itu mengamalkan gaya hidup tidak sihat.
Gaya hidup anak muda sekarang yang banyak memakan makanan segera, merokok dan jarang bersenam membuatkan kemampuan seksual mereka sering terganggu.

“Saya didatangi ramai pesakit lelaki berusia berusia 30 hingga 35 tahun yang mengadu kemampuan seksual terbatas dan pasangan mereka tidak berpuas hati dengan ‘prestasi’ mereka.
“Masih muda sudah ada masalah begini, jadi pokok pangkalnya, jaga pemakanan dan jalani gaya hidup sihat. Keinginan nafsu dan kemampuan seksual adalah dua hal yang berbeza,” tegas Boyke. – Agensi


TMIYC jadi pusat operasi STFC Johor
Oleh KHAIRUL MOHD. ALI

30 September 2021, 7:20 pm
JOHOR BAHRU – Tunku Mahkota Ismail Youth Centre (TMIYC) di Hutan Bandar di sini akan dijadikan pusat operasi Special Task Force Covid-19 (STFC) Johor.
Tunku Mahkota Johor, Tunku Ismail Sultan Ibrahim bertitah berhubung perkara itu dalam satu kenyataan yang dikongsikan dalam laman Facebook miliknya, hari ini.
“Saya telah menitahkan agar TMIYC Hutan Bandar, Johor Bahru dijadikan pusat operasi Special Task Force Covid-19 (STFC) Johor.
“TMIYC Hutan Bandar akan menjadi pusat tumpuan bagi segala inisiatif STFC Johor sepanjang masa pandemik ini sehinggalah situasi di Johor kembali normal.
“Diharapkan ini dapat membantu usaha dan inisiatif STFC Johor dalam pengurusan wabak Covid-19,” titahnya. -K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Laksana semula program sarapan percuma – Maszlee
Oleh NUR HUDA MUSA

30 September 2021, 6:52 pm
PETALING JAYA – Ahli Parlimen Simpang Renggam, Dr. Maszlee Malik mencadangkan kerajaan untuk menubuhkan semula program sarapan percuma (PSP) di dalam Rancangan Malaysia ke-12 (RMK-12).
Beliau berkata, langkah tersebut bukan sahaja memberi manfaat kepada pelajar malah kepada peniaga yang terjejas sepanjang krisis pandemik Covid-19.
“Menurut kajian pada tahun 2019, PSP dijangka memberi manfaat kepada hampir 2.7 juta murid untuk tempoh 200 hari setahun.
“PSP juga perlu dilaksanakan semula ekoran wabak Covid-19 yang melanda menjadikan ekonomi rakyat semakin parah. Laporan Jabatan Statistik Negara (DOSM) juga mengatakan bilangan T20 telah merosot lebih 12 peratus manakala 20 peratus daripada golongan M40 kini beralih kepada B40,” katanya ketika perbahasan RMK-12 di Dewan Rakyat hari ini.
Beliau berkata, impak pandemik Covid-19 secara tidak langsung menjejaskan tumbesaran anak-anak dan pendidikan mereka.
“Proses membesar kanak-kanak melalui makanan bergizi juga termasuk dalam proses bersepadu pendidikan.

“Pelaksanaan PSP juga pasti akan memberi manfaat yang lebih besar kerana bilangan murid yang akan diberikan bantuan tersebut dijangka meningkat pada pasca Covid-19,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pusat Perubatan KMI Tawau cawangan baharu KMI
Oleh MOHD AZLI ADLAN

30 September 2021, 6:01 pm
KUALA TERENGGANU – Kumpulan Medic Iman Sdn. Bhd. (KMI) yang merupakan segmen penjagaan kesihatan milik TDM Berhad mengambil alih Hospital Pakar Tawau (TSH) dan menjenamakannya semula sebagai Pusat Perubatan KMI Tawau.
Kumpulan kesihatan TDM yang merupakan anak syarikat kerajaan negeri Terengganu tersebut telah mementerai perjanjian perolehan operasi dan penyewaan bangunan TSH melibatkan transaksi RM8 juta.
Pengerusi KMI, Raja Datuk Idris Raja Kamaruddin berkata, berdasarkan perjanjian tersebut, Pusat Perubatan KMI Tawau akan beroperasi di bangunan asal TSH.
“Pengambilalihan ini adalah sebahagian usaha syarikat dalam strategi pengembangan ‘brownfield’ dan menawarkan perkhidmatan kesihatan yang lebih baik kepada penduduk Timur Sabah,” katanya di sini semalam.
“Berdasarkan perjanjian sub-sewa tersebut, KMI akan menyewa tanah dan bangunan TSH untuk operasi Pusat Perubatan KMI Tawau selama 30 tahun,” katanya di sini hari ini.
Serentak dengan pengambilalihan berkenaan, Raja Idris berkata, kapasiti katil Pusat Perubatan KMI Tawau akan dipertingkatkan kepada 76 katil.

Tambah beliau, sebuah bangunan baharu sedang dibina dan dijangka boleh beroperasi menjelang suku pertama 2024.
“Selain itu, beberapa perkhidmatan pakar residen baharu seperti Ortopedik dan Telinga, Hidung & Tekak (ENT) akan tetap dikekalkan,” katanya.
Setakat ini, KMI turut memiliki empat cawangan lagi iaitu KMI Kuala Terengganu; KMI Kuantan, Pahang; KMI Kelana Jaya, Selangor; dan KMI Taman Desa. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sediakan surat pengesahan untuk rentas negeri
Oleh MUHD AFIQ AL-HAFIZ MAT YUSOF

30 September 2021, 6:58 pm
KUALA LUMPUR – Polis Diraja Malaysia (PDRM) menasihatkan pelajar, ibu bapa, guru dan tenaga pengajar yang ingin membuat pergerakan rentas negeri agar menyediakan surat pengesahan daripada Kementerian Pendidikan (KPM) atau sekolah atau institusi pendidikan.
Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Hazani Ghazali berkata, surat pengesahan tersebut untuk dikemukakan kepada petugas Sekatan Jalan Raya (SJR) bagi melancarkan pergerakan mereka.
“Majlis Keselamatan Negara (MKN) telah mengemas kini prosedur operasi standard (SOP) berkaitan pergerakan harian ke sekolah atau institusi pendidikan termasuk kemasukan pelajar ke asrama yang melibatkan pergerakan rentas negeri.
“Antara SOP yang telah dikemas kini ialah murid atau pelajar yang terlibat dibenarkan merentas negeri untuk ke sekolah atau institusi pendidikan dengan menggunakan surat pengesahan daripada KPM atau sekolah atau institusi pendidikan.
“Pergerakan pergi dan balik ke sekolah atau institusi pendidikan bagi murid atau pelajar yang terlibat boleh ditemani seorang penjaga.
“Pergerakan guru atau tenaga pengajar ke sekolah atau institusi pendidikan untuk merentas negeri bagi tujuan pengajaran dan pembelajaran (PdP) dibenarkan dengan surat pengesahan daripada KPM atau sekolah atau institusi pendidikan,” katanya dalam kenyataan di sini hari ini.

Mengulas lanjut, SOP berkaitan kawalan pergerakan murid atau pelajar kembali ke asrama turut dikemas kini.
“Pergerakan bagi kemasukan murid atau pelajar ke asrama adalah dibenarkan dengan menggunakan surat pengesahan daripada KPM atau sekolah atau institusi pendidikan untuk tujuan merentas negeri.
“Oleh yang demikian, PDRM menasihatkan pelajar, ibu bapa, guru dan tenaga pengajar yang ingin merentas negeri bagi tujuan ini agar menyediakan surat pengesahan bagi memudahkan pergerakan,” jelasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Peragut miliki 23 rekod jenayah ditahan orang awam
Oleh MUHD AFIQ AL-HAFIZ MAT YUSOF

30 September 2021, 6:19 pm
KUALA LUMPUR – Tindakan seorang lelaki meragut beg tangan milik seorang wanita tempatan mengundang padah apabila dia ditahan orang awam selepas terbabit dalam kemalangan di Taman Sri Gombak awal pagi tadi.
Dalam kejadian pada pukul 8 pagi itu, suspek berusia 29 tahun gagal melarikan diri selepas terjatuh daripada motosikal selepas terlanggar sebuah kereta.
Ketua Polis Daerah Gombak, Asisten Komisioner Zainal Mohamed Mohamed berkata, kejadian berlaku ketika mangsa yang berusia 33 tahun berada di hadapan sebuah gerai sebelum suspek yang menaiki sebuah motosikal jenis Yamaha LC meragut beg tangan wanita terbabit.
“Suspek telah terlanggar sebuah kereta milik orang awam ketika cuba melarikan diri dan dengan bantuan orang awam yang berada di lokasi, suspek telah berjaya ditahan sebelum diserahkan kepada pihak polis untuk tindakan lanjut.
“Hasil siasatan awal mendapati, suspek berusia 29 tahun itu mempunyai 20 rekod jenayah lampau atas pelbagai kesalahan dan mempunyai tiga rekod berkaitan dadah,” katanya dalam satu kenyataan di sini hari ini.
Mengulas lanjut, pemeriksaan ke atas motosikal yang ditunggang suspek mendapati motosikal tersebut adalah motosikal curi yang dilaporkan hilang di daerah Kajang.

“Suspek akan dibawa ke Mahkamah Majistret Selayang esok pada pukul 9.30 pagi bagi tujuan permohonan reman dan kes disiasat di bawah seksyen 392 Kanun Keseksaan iaitu kesalahan melakukan rompak,” jelasnya.
“Polis turut mengucapkan ribuan terima kasih terhadap tindakan proaktif orang awam sehingga tertangkapnya suspek tersebut,” jelasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wee Wern selamat jalani pembedahan lutut
Oleh MUHAMMAD ZUHAILY BADLISHAH

30 September 2021, 6:52 pm
PEMAIN skuasy wanita No. 1 negara, Low Wee Wern perlu berehat sekurang-kurangnya enam bulan selepas selamat menjalani pembedahan lutut kanan di Pusat Pembedahan Fortius, London pada Selasa lalu.
Wee Wern, 31, tiada pilihan selain melakukan pembedahan terhadap dua kecederaan dialami iaitu Medial Collateral Ligament (MCL) dan Posterior Cruciate Ligament (PCL) pada lutut kanannya.
“Saya dalam keadaan baik sekarang, pembedahan juga berjalan seperti dirancang (untuk) membaik pulih MCL dan PCL saya selain membuang osteophytes (tonjolan tulang) di bahagian sendi lutut.
“Saya akan memakai pendakap lutut dan tongkat untuk beberapa minggu. Saya perlu berehat untuk tempoh enam minggu. Terima kasih kepada semua yang mendoakan saya.
“Saya telah melalui beberapa kecederaan serius pada masa lalu. Ia mengajar saya bagaimana untuk menghadapi cabaran ini kerana ia tiada berbeza dengan sekarang,” katanya.
Pemain No. 35 dunia itu juga menjelaskan, keputusannya untuk menjalani pembedahan di London berbanding Malaysia disebabkan kepakaran pakar lutut yang ada di sana.

Wee Wern baru sempat menyertai tiga pertandingan tahun ini termasuk Kejohanan Dunia di Chicago, Amerika Syarikat pada Julai lalu selain terpaksa menarik diri daripada Terbuka Manchester dua bulan lepas kerana kecederaan lutut itu.
Sebagai rekod, bintang skuasy dari Pulau Pinang itu pernah berehat hampir dua tahun disebabkan kecederaan Anterior Cruciate Ligament (ACL) pada 2015. – K! ONLINE


Kegiatan melombong kaolin sebabkan pencemaran
Oleh ASLIZA MUSA

30 September 2021, 6:45 pm
IPOH – Pengusaha ternakan ikan air tawar di Kampung Kolam, Tanjung Rambutan di sini bimbang sumber pendapatan mereka terjejas akibat pencemaran sungai yang berpunca daripada aktiviti perlombongan kaolin di kawasan berhampiran.
Perlombongan mineral itu dipercayai diusahakan secara haram sejak sebulan lalu menyebabkan air sungai berubah warna menjadi keruh sehingga memberi kesan kepada 65 kolam ternakan ikan.
Pengerusi Persatuan Agro Kampung Kolam, Abdul Aziz Abdul Manaf berkata, keadaan itu amat membimbangkan tambahan lagi apabila terdapat ikan ditemui mati dipercayai akibat pencemaran tersebut.
“Kegiatan tersebut memberi kesan besar kepada aktiviti harian penternak di sini kerana sumber air sungai yang mengalir ke dalam kolam ternakan kami telah tercemar dengan kualiti air yang terjejas.
“Keadaan ini amat mengecewakan kami kerana pelepasan sisa perlombongan ke sungai berhampiran juga akan mengganggu ekosistem akuatik,” katanya ketika ditemui di lokasi perlombongan kaolin di Kampung Kolam di sini hari ini.
Hadir sama Ahli Dewan Undangan Negeri (ADUN) Hulu Kinta, Muhammad Arafat Varisai Muhamad.

Abdul Aziz yang juga Pengerusi Persatuan Penduduk Kampung Kolam berkata, mereka juga kesal dengan sikap tidak bertanggungjawab pengusaha projek itu apabila membuang pokok-pokok yang ditebang ke dalam sungai.
“Penebangan pokok itu untuk membina jalan baharu bagi tujuan membawa keluar kaolin dan kami bimbang keadaan ini akan membawa kepada kejadian buruk tambahan lagi sekarang musim hujan.
“Kalau berlaku kepala air akan menghanyutkan pokok dan kayu-kayu itu hingga merosakkan empangan yang dibina untuk disalurkan ke kolam ternakan,” katanya.
Terdapat 15 pengusaha terlibat secara aktif menerusi pelbagai jenis ternakan ikan air tawar termasuk tilapia merah, tilapia hitam, baung, patin, jelawat, rohu dan tongsan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Parti politik Indonesia galak ahli berpoligami dengan janda
Oleh KOSMO!

30 September 2021, 6:00 pm
JAKARTA – Parti Keadilan Sejahtera (PKS) Indonesia menganjurkan satu program khusus yang menggalakkan anggotanya untuk berpoligami dengan syarat, calonnya ialah seorang janda yang mempunyai anak, lapor laman berita Solopos.com.
Program yang diberi nama Solidariti Tiga Pihak bertujuan menyokong anggota parti yang berkemampuan untuk mengambil janda sebagai isteri kedua bagi menjaga kebajikan anak-anak wanita itu.
Ketua Dewan Syariah Pusat PKS, Surahman Hidayat berkata poligami bukanlah perkara baharu dalam Islam dan diamalkan oleh Rasulullah S.A.W.
“Apa yang cuba dicapai menerusi program ini adalah untuk memuliakan anak-anak yatim dengan mengambil ibu mereka sebagai isteri bagi mereka yang mampu.
“Oleh itu, PKS tidak melarang ahli-ahli yang mahu berpoligami tetapi mengikut syarat-syarat yang ditetapkan,” jelasnya.
Tambah Surahaman, mereka yang berniat untuk berpoligami perlulah mampu dari segi kewangan dan boleh bersikap adil.

Bagi memantau program ini, PKS juga telah menubuhkan Jawatankuasa Keluarga Sakinah bagi memastikan ahli-ahli yang ingin berpoligami tidak menganiaya kaum janda dengan perkahwinan baharu ini. – Agensi


Warga emas sedih sebahagian rumah runtuh akibat banjir kilat
Oleh NORLIA RAMLI

30 September 2021, 7:04 pm
BALING – Seorang wanita warga emas sedih apabila sebahagian rumahnya runtuh dalam kejadian banjir kilat di Parit Panjang di sini semalam.
Kejadian banjir itu berlaku kira-kira pukul 8 malam selepas hujan lebat berterusan sejak pukul 4.30 petang semalam.
Menurut Siti Mariam Abdul Rahman, 64, dia menumpang rumah saudara selepas rumahnya dinaiki air sehingga paras paha.
“Pada pagi tadi, saya pulang untuk melihat keadaan rumah dan terkejut melihat sebahagian struktur rumah telah runtuh.
“Melihat keadaan itu, saya rasa rumah tersebut tidak lagi selamat untuk didiami,” katanya ketika ditemui di sini hari ini.
Menceritakan semula kejadian, kata Siti Mariam, dia yang baru selesai menunaikan solat maghrib terkejut apabila mendengar bunyi arus deras di luar rumah.

“Saya menjenguk melalui tingkap rumah dan mendapati air dari anak sungai di seberang jalan terletak kira-kira 130 meter telah melimpah ke atas jalan dan memenuhi halaman rumah.
“Saya terus panggil suami dan anak serta menantu untuk melihat paras air yang semakin naik dan kira-kira setengah jam, air telah masuk ke dalam rumah melepasi paras paha,” ujarnya.
Katanya, dia bersama suami, Saad Junus, 71, dan anak, Mohd. Asri Saad, 29,  serta menantu, Umi Kalsum Ismail, 30, bergegas menyelamatkan barangan di dalam rumah sebelum mendengar bunyi dentuman kuat di luar rumah.
“Kami dapati sebahagian dinding rumah yang dijadikan kedai makan sejak tiga bulan lalu telah runtuh.
“Pada masa itu air dari arah anak sungai sangat laju dan kami meminta pertolongan daripada jiran untuk keluar dari rumah,” jelasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


KPDNHEP Perak sita 26,421kg tepung gandum
Oleh ASLIZA MUSA

30 September 2021, 6:13 pm
IPOH – Kementerian Perdagangan Dalam Negeri dan Hal Ehwal Pengguna (KPDNHEP) Perak menyita 26,421 kilogram (kg) tepung gandum bernilai RM53,476.49 daripada sebuah premis kerana menyimpan barang kawalan berjadual itu tanpa lesen yang sah.
Pengarah KPDNHEP Perak, Saifullizan Kamarul Zaman berkata, sitaan itu dibuat dalam operasi bermula pukul 4 petang ke atas sebuah premis di kawasan perindustrian di Menglembu, semalam.
“Hasil pemeriksaan telah menemui sebanyak 26,421kg tepung gandum pelbagai jenama di simpan di premis berkenaan.
“Kesemua tepung gandum yang ditemui di tempat kejadian telah disita dan jumlah sitaan adalah dianggarkan bernilai RM53,476.49,” katanya dalam kenyataan di sini hari ini.
Menurut beliau, siasatan lanjut akan dijalankan di bawah Seksyen 20(1) Akta Kawalan Bekalan 1961 yang jika sabit kesalahan boleh didenda tidak melebihi RM1 juta bagi orang perseorangan atau penjara tidak melebihi tiga tahun atau kedua-duanya sekali.- K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Keputusan rayuan anak Mat Sabu 27 Oktober
Oleh NUZULSHAM SHAMSUDDIN

30 September 2021, 6:26 pm
KUALA LUMPUR – Mahkamah Tinggi di sini hari ini menetapkan 27 Oktober depan untuk keputusan rayuan anak bekas Menteri Pertahanan Mohamad Sabu, Ahmad Saiful Islam untuk mengetepikan sabitan dan hukuman penjara lapan bulan kerana penyalahgunaan dadah.
Hakim Datuk Collin Lawrence Sequerah menetapkan tarikh itu selepas mendengar hujahan daripada peguam Nasar Khan yang mewakili Ahmad Saiful Islam, 33, dan Timbalan Pendakwa Raya Izalina Abdullah.
Terdahulu semasa prosiding, Nasar berhujah, dalam kes itu pihak polis hanya mengambil satu sampel urin anak guamnya dan proses pengambilan sampel tersebut tidak mengikut peraturan serta terdapat percanggahan antara keterangan saksi pendakwaan berhubung sampel urin itu.
Sementara Izalina dalam hujahannya berkata, prosedur pengambilan sebotol sampel urin ke atas perayu (Ahmad Saiful Islam) adalah memadai dan teratur mengikut undang-undang.
“Oleh itu, Majistret (Mohamad Aizat Abdul Rahim) tidak tersalah arah dalam menjatuhkan hukuman ke atas perayu dan tiada faktor menyebabkan Mahkamah Tinggi perlu ubah dapatan Majistret. Pihak kami memohon rayuan perayu ditolak dan hukuman ke atasnya dikekalkan,” katanya.
Mengikut pertuduhan, Ahmad Saiful Islam didakwa menggunakan dadah jenis THC di sebuah hotel di sini, pada pukul 2.05 pagi, 5 Januari 2019.

Pada 2 Julai 2020, Ahmad Saiful Islam memfailkan rayuan terhadap keputusan Majistret Mohamad Aizat Abdul Rahim pada 24 Jun tahun sama yang mensabitkan perayu dengan kesalahan di bawah Seksyen 15(1)(a) Akta Dadah Berbahaya 1952 dan menghukumnya dengan penjara selama lapan bulan.
Mohamad Aizat menjatuhkan hukuman itu terhadap Ahmad Saiful Islam selepas mendapati pihak pembelaan gagal menimbulkan keraguan munasabah di akhir kes pembelaan.
Mahkamah pada masa itu mengarahkannya menjalani dua tahun pengawasan di bawah Agensi Antidadah Kebangsaan (AADK) serta polis sejurus selesai menjalani hukuman penjara itu.
Mahkamah bagaimanapun membenarkan permohonannya untuk menangguhkan pelaksanaan hukuman penjara sementara menunggu rayuan di Mahkamah Tinggi. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929